Memperbetulkan Tanggapan Salah Mengenai Hutang Negara

Share it
Hutang Kerajaan Persekutuan Telah Hampir Sampai ke Siling

Hutang negara atau dalam bahasa formalnya dipanggil Hutang Kerajaan Persekutuan sering kali mempunyai konotasi negatif buat khalayak awam. Hutang dianggap sebagai sesuatu yang buruk dan kemampuan kerajaan untuk tidak berhutang kerap dipuji dan dianggap sebagai pencapaian yang membanggakan.

Hakikatnya, hutang yang diambil oleh sesebuah negara berbeza dengan hutang yang diambil oleh isi rumah. Seperti yang kita tahu, ada hutang yang dianggap baik dan ada juga pinjaman yang dianggap sebagai hutang jahat.

Jika seseorang itu mengambil hutang untuk membeli rumah, secara amnya kita melihat langkah tersebut sebagai tindakan yang positif kerana rumah sesuatu aset yang harganya kebiasaannya meningkat, dan ia juga mengelakkan seseorang itu untuk membelanjakan wangnya untuk membayar sewa kediaman.

Pembelian kereta melalui pinjaman pula ada kalanya dianggap sebagai hutang yang negatif kerana susut nilai yang tinggi. Tetapi, jika tujuan pembeliannya digunakan untuk perkara yang betul, membuat pinjaman kereta bukanlah sesuatu yang benar-benar bermasalah.

Peraturan-peraturan berkenaan dengan dasar fiskal negara

Di Malaysia dan kebanyakkan negara-negara di dunia, kerajaan mengambil hutang dengan mengeluarkan bon bagi membiayai perbelanjaan pembangunan. Ini bermaksud hutang-hutang yang diambil oleh kerajaan tidak boleh digunakan sewenang-wenangnya.

Pengambilan hutang yang diumumkan setiap tahun ketika pembentangan Belanjawan boleh digunakan untuk membina sekolah, projek infrastruktur ataupun membina hospital.

Mengikut beberapa akta yang digubal, hutang yang dibuat kerajaan juga tidak boleh digunakan untuk membiayai perbelanjaan operasi. Dalam kata lain, perbelanjaan seperti membayar gaji penjawat awam tidak boleh dibiayai daripada hutang yang dibuat kerajaan.

Ini bagi memastikan perbelanjaan mengamalkan prinsip pengurusan fiskal yang berhemah.

Buat masa sekarang, Malaysia membenarkan hutang negara setinggi 60% daripada saiz ekonomi Malaysia. Menteri Kewangan, Tengku Zafrul Aziz beberapa hari lalu pula menyatakan bahawa kerajaan sedang mempertimbangkan untuk meningkatkan had hutang negara kepada 65% bagi memberi ruang fiskal kepada kerajaan untuk berbelanja.

Selain itu, kerajaan juga tidak dibenarkan untuk membelanjakan lebih daripada 15% hasil bagi tujuan pembayaran faedah. Langkah ini juga dibuat bagi memastikan disiplin fiskal terjaga.

Malaysia merekodkan hutang negara melebihi 100% berbanding saiz ekonomi pada tahun 80-an

Tempoh pentadbiran Anwar Ibrahim sebagai Menteri Kewangan pada tahun 90-an seringkali dijadikan sebagai bukti kecekapan pentadbiran beliau kerana kerajaan untuk beberapa kali telah membentangkan belanjawan lebihan yang bermaksud kerajaan tidak mengambil hutang bagi membiayai segala perbelanjaan kerajaan.

Hakikatnya, keadaan sedemikian sememangnya perlu diambil kerana kadar pertumbuhan pada ketika itu begitu tinggi iaitu sekitar 7%. Secara tidak langsung, perkembangan saiz ekonomi negara yang begitu rancak memberikan pilihan untuk mendapatkan hasil negara yang tinggi selain tidak perlu berbelanja besar untuk tujuan-tujuan sosial kerana keadaan ekonomi yang sihat.

Jika pada hari ini kerajaan membuat belanjawan lebihan ( tidak mengambil hutang untuk berbelanja ), ahli-ahli politik sudah pasti mengecam kerana ia bermaksud kerajaan enggan berbelanja lebih kepada rakyat. Bahkan jika belanjawan lebihan diamalkan, ini juga bermaksud bahawa kerajaan mengutip lebih banyak cukai berbanding menyalurkan kembali hasil cukai dan pendapatan kerajaan kepada rakyat.

Menurut ahli ekonomi terkemuka, Prof Jomo KS, belanjawan lebihan harus diamalkan apabila ekonomi semakin rancak manakala apabila ekonomi mula lembap, belanjawan defisit perlu diambil bagi melawan kitaran tersebut.

Ada Juga Hutang Buruk!

Hutang 1MDB, antara yang hutang jahat yang perlu dibayar oleh segenap rakyat Malaysia. Meskipun hutang 1MDB tidak berada di dalam komponen hutang kerajaan persekutuan, namun ia tetap terpaksa dibayar oleh kerajaan setelah entiti berkenaan gagal untuk membayar balik ansuran hutang mereka.

Pada tahun 2020, kerajaan menjamin hutang 1MDB sebanyak RM32.3 bilion. Dan apa yang lebih mengecewakan, dari April 2017 sehingga September 2020, kerajaan terpaksa membelanjakan RM9.4 bilion bagi memenuhi komitmen hutang 1MDB.

Kerajaan Malaysia menjamin lebih RM32.3 bilion hutang 1MDB

Jumlah ini bukanlah sedikit, ia hampir bersamaan dengan satu pusingan Bantuan Prihatin Rakyat yang boleh diagihkan kepada jutaan isi rumah rentan di Malaysia. Namun rakyat Malaysia terpaksa membayar kepada satu pinjaman ‘peleburan’ yang tidak mendatangkan apa-apa hasil buat negara melainkan hanya merosakkan nama baik negara sahaja.

Menteri Kewangan, Tengku Zafrul juga pernah menempelak hutang-hutang
off-balance sheet
 yang dibuat pentadbiran terdahulu dimana banyak pinjaman yang diambil oleh 1MDB, SRC dan SSER tidak menjana pendapatan dan hasilnya juga tidak diketahui.

Hutang Harus Digunakan Untuk Tujuan Yang Betul

Hutang yang dibuat kerajaan kelak harus digunakan untuk tujuan yang benar-benar bermanfaat buat rakyat. Ini penting bagi memastikan kerajaan boleh membantu negara keluar dari krisis ekonomi yang telah dua tahun berlarutan.

Malaysia pada tahun 80-an ketika krisis komoditi pernah mencatatkan hutang negara melebihi 100% berbanding saiz ekonomi namun ia berjaya dikurangkan apabila ekonomi negara kembali rancak selepas itu.

Pada saat ini, usaha kerajaan untuk meningkatkan had hutang negara kepada 65% perlu disambut baik oleh semua pihak jika perbelanjaan yang dibuat itu benar-benar ingin memastikan pemulihan ekonomi negara dapat dicapai secepat mungkin.

Peningkatan kadar hutang ini sudah semestinya akan menimbulkan persoalan mengenai bagaimanakah kerajaan dapat mengutip hasil bagi membayar balik pinjaman di kemudian hari. Perkara ini perlu dibincang kemudian, yang penting sekarang, memetik semangat Mario Draghi, kita perlu ”
do whatever it takes
 ” untuk keluar dari krisis ini secepat mungkin.

Ikuti Ekonomi Rakyat di Telegram


Memperingati Jasa & Sumbangan Ungku Aziz

Share it

Persatuan Sains Sosial Malaysia telah menganjurkan sebuah majlis secara atas talian bagi memperingati jasa dan sumbangan Almarhum Profesor Diraja Ungku Aziz Ungku Abdul Hamid. Majlis yang diadakan pada 1 Mac lalu menampilkan enam orang sahabat Ungku Aziz sebagai pembicara bagi berkongsikan pandangan mereka terhadap ilmuwan negara itu.

Prof Syed Husin Ali merupakan pembicara pertama yang berkongsikan pandangan beliau terhadap sarjana ini. Beliau menyatakan Ungku Aziz sebagai seorang individu yang cuba menggabungkan dua perkara iaitu teori dan amalan.

Meskipun lahir dari golongan bangsawan, Ungku Aziz mempunyai kesedaran yang tinggi berkenaan isu kemiskinan kerana melihat ramai orang miskin terdiri dari kalangan orang Melayu. Tercetusnya idea untuk mewujudkan institusi Tabung Haji berpunca apabila beliau melihat kepayahan dan kesusahan dalam kalangan orang Melayu untuk pergi ke Mekah.

Perkara ini juga menunjukkan Ungku Aziz bukan semata-mata seorang akademik yang gemar memberikan pendapat dan mengeluarkan teori semata-mata. Beliau sebaliknya turut berusaha untuk melakukan sesuatu untuk menyelesaikan permasalahan yang dihadapi masyarakat kita.

Prof Syed Husin Ali juga berkongsi mengenai pandangan Ungku Aziz mengenai Bahasa Melayu. Menurut beliau, Ungku Aziz seorang individu yang percaya dan yakin bahawa Bahasa Melayu boleh digunakan sepenuhnya sebagai bahasa ilmu di Nusantara.

Sebelum mengakhiri bicara beliau, Syed Husin Ali turut menzahirkan kekecewaannya kerana Almarhum Ungku Aziz tidak dimakamkan di Makam Pahlawan.

Prof Jomo KS kemudiannya berkongsi pandangan beliau mengenai pemikiran Ungku Aziz yang dianggapnya sebagai seorang nasionalis dan anti-imperialis. Menurut Jomo, meskipun Ungku Aziz lahir di London manakala bapanya mendapat pendidikan di Cambridge, namun Ungku Aziz tidak mengikut jejak langkah bapanya. Beliau sebaliknya dididik di Raffles College sebelum melanjutkan pengajian peringkat PhD di Jepun.

Indeks Sarong yang diperkenalkan oleh Ungku Aziz juga merupakan sumbangan besar dalam mengukur tahap kemiskinan orang Melayu. Jomo menyatakan bahawa Indeks Sarong sebagai indikator yang mencerminkan kebajikan sebenar seseorang individu kerana bukannya mudah untuk memiliki kain sarong ataupun kain pelikat pada ketika itu.

Bekas Pengerusi Dewan Bahasa dan Pustaka, Tan Sri Johan Jaafar turut berkongsikan pandangannya mengenai Ungku Aziz dari sudut sastera. Beliau meluahkan kekagumannya terhadap Ungku Aziz yang mengkaji sehingga 16,000 pantun dalam tempoh 20 tahun.

Menurut Johan Jaafar, koleksi pantun yang diterbitkan oleh DBP melalui buku berjudul Kurik Kundi Merah Saga hanya mempunyai 5,635 buah pantun manakala buku Khazanah Pantun Melayu Riau pula hanya mempunyai 3,608 buah pantun sahaja. Beliau menyatakan keterujaannya apabila Ungku Aziz berjaya mengkaji sehingga 16,000 pantun

Ungku Aziz melihat pantun sebagai sesuatu yang luar biasa kerana ia menyerlahkan kebijaksanaan orang Melayu melalui sindiran dan humor. Menurut Johan, pantun menyerlahkan daya akal dan daya cipta yang canggih dalam kalangan masyarakat Melayu meskipun tradisi oral ini hadir dari rakyat.

” Pantun ini adalah kemuncak daripada satu pencapaian luar biasa dalam kalangan orang Melayu. Kita harus ingat, ini tradisi oral. Pantun ini bukan karya Istana. Pantun terhasil daripada golongan petani, daripada golongan rakyat dan ia sebahagian daripada sastera rakyat yang sangat popular “

Turut berkongsikan kisah mereka mengenai Ungku Aziz adalah Puan Khoo Siew Mun yang pernah menjadi pelajar Ungku Aziz. Selain itu, Prof Emeritus Abdul Rahman Embong dan Prof Dr. Mohd Hazim Shah juga berkesempatan memberi buah pandangan mengenai pemikiran dan jasa Ungku Aziz. Dr Muhammad Azwan Abdul Rahman menjadi pengacara manakala Prof Rashila Ramli menjadi moderator majlis.

Rekod Facebook menunjukkan majlis atas talian yang dijalankan bagi memperingati Ungku Aziz telah menarik diikuti lebih 4,000 penonton dan merupakan acara paling popular yang pernah dianjurkan oleh Persatuan Sains Sosial Malaysia

Ungku Aziz merupakan ahli akademik ulung di Malaysia dan pernah menjawat jawatan sebagai Naib Canselor di Universiti Malaya selama 20 tahun. Beliau dianugerahkan gelaran Profesor Diraja pada tahun 1978 dan terkenal dengan jasanya menubuhkan Tabung Haji, Angkatan Koperasi Kebangsaan Malaysia dan Dewan Bahasa dan Pustaka.

Beliau meninggal dunia pada 15 Disember tahun lalu pada usia 98 tahun di Hospital Prince Court, Kuala Lumpur kerana sakit tua.

Ikuti Ekonomi Rakyat di Telegram


Mengapa Klasifikasi Pendapatan B40, M40 dan T20 Begitu Bermasalah?

Share it
Tanggal 24 Februari ini, tumpuan seluruh rakyat di negara ini akan terarah kepada pembentangan Bajet 2023 oleh Perdana Menteri merangkap Menteri Kewangan Datuk Seri Anwar Ibrahim. Antara ‘acara’ yang paling ditunggu-tunggu setiap kali pembentangan belanjawan negara ialah pengumuman bantuan kewangan yang diberikan oleh Kerajaan Persekutuan.

Lazimnya, bantuan-bantuan sebegini akan difokuskan kepada golongan yang menerima pendapatan dalam kategori 40% terbawah, juga disebut sebagai golongan B40. Bantuan sosial seperti ini juga secara kebiasaannya memerlukan pemohon untuk mengesahkan jumlah pendapatan isi rumah mereka terlebih dahulu untuk dinilai samada mereka layak ataupun tidak untuk menerima bantuan berkenaan.

Meskipun tidak dinafikan bantuan-bantuan ini banyak membantu meringankan beban golongan berpendapatan rendah di negara ini, sistem klasifikasi pendapatan B40, M40 dan T20 yang digunapakai untuk membezakan kelas pendapatan antara rakyat Malaysia penuh dengan pelbagai kemusykilan dan persoalan yang wajar untuk dibangkitkan.

Setiap satu kelas pendapatan ini mempunyai julat pendapatan bulanan yang tersendiri untuk membezakan antara mereka. Bagi isi rumah B40, pendapatan mereka di bawah RM4,360. Manakala bagi isi rumah M40, jumlah pendapatan isi rumah ialah antara RM4,360 hingga RM9,619. Bagi isi rumah yang memiliki pendapatan tertinggi 20%, pendapatan bulanan mereka adalah melebihi RM9,619.

Mengikut statistik terkini dalam Laporan Anggaran Pendapatan Isi Rumah Dan Insiden Kemiskinan 2020, jumlah isi rumah dalam kategori B40 dan M40 masing-masing sebanyak 2.78 juta, manakala terdapat 1.33 juta isi rumah T20.

Di negara luar, sistem yang membezakan kelas pendapatan sebegini boleh dikatakan hampir langsung tidak wujud. Sistem yang sering digunakan di negara-negara maju lebih tertumpu kepada golongan termiskin yang mempunyai pendapatan lebih rendah daripada pendapatan garis kemiskinan.

Sekiranya kelas pendapatan dibezakan sekali pun, pengelasan itu hanyalah dibuat untuk melihat perbezaan jurang pendapatan antara rakyat, bukannya dijadikan sebagai asas mekanisme bagi menentukan kelayakan untuk menerima sesuatu bantuan.

Dari sudut sejarahnya, tidak begitu jelas bilakah terma B40, M40 dan T20 ini mula-mula diperkenalkan, sehinggalah menjadi obsesi buat pembuat-pembuat dasar di negara ini sejak beberapa tahun lepas. Hal ini kerana jika diamati dalam Rancangan-Rancangan Malaysia yang terawal, istilah B40, M40 dan T20 ini tidak wujud.

Peningkatan ketidakseimbangan pendapatan antara Bumiputera dan kumpulan etnik Cina ini sebahagian besarnya disebabkan perbezaan pertumbuhan pendapatan isirumah bagi kumpulan 20 peratus tertinggi dan 40 peratus terendah. Bagi isirumah dalam kumpulan 40 peratus pertengahan, kedua-dua Bumiputera dan kumpulan etnik Cina mencatat kadar pertumbuhan pendapatan isirumah yang hampir sama. – Dokumen RMK-7, halaman 70

Istilah B40, M40 dan T20 ini hanya dikesan muncul dalam Rancangan Malaysia Ketujuh (RMK-7) (1996-2000) ketika pemerintahan Perdana Menteri Keempat Tun Dr. Mahathir Mohamad, seterusnya dipopularkan oleh Perdana Menteri Keenam Datuk Seri Mohd Najib menerusi pemberian bantuan-bantuan kewangan seperti Bantuan Rakyat 1 Malaysia (BR1M) yang ditujukan kepada golongan B40.

Tidak Mengambil Kira Faktor Saiz Isi Rumah dan Kos Sara Hidup di Negeri yang Berbeza

Klasifikasi pendapatan berdasarkan isi rumah sebegini juga menimbulkan masalah yang besar kerana tanggapannnya seolah-olah semua isi rumah di Malaysia ini memiliki saiz serta jumlah tanggungan yang sama. Sedangkan, realiti sebenarnya sungguh berbeza.

Disebabkan ini, masalah sering timbul bagi menentukan siapakah yang lebih berhak dan layak dalam menerima bantuan-bantuan Kerajaan. Sebagai contoh, sebuah keluarga B40 yang menetap di luar bandar, serta mempunyai dua orang anak mungkin memiliki kehidupan yang lebih selesa berbanding sebuah keluarga M40 yang mempunyai empat orang anak, namun menetap di bandar.

Namun apabila bantuan-bantuan diumumkan Kerajaan, keluarga di luar bandar ini yang menerima bantuan tersebut sedangkan mereka mungkin tidak begitu memerlukannya sepertimana keluarga yang menetap di bandar sebentar tadi, lebih-lebih lagi melihatkan kepada kos sara hidup yang jauh lebih tinggi di bandar.

Menurut Jabatan Perangkaan Malaysia (DOSM), hampir 90% isi rumah di Malaysia ketika ini adalah mereka yang bersaudara iaitu ahli keluarga. Hampir 10% lagi merupakan isi rumah yang tidak bersaudara seperti individu bujang yang menyewa bilik di tengah ibu kota.

Purata bilangan penerima pendapatan bagi sesebuah isi rumah ialah sekitar 1.8, ataupun jika digenapkan sebanyak dua orang bagi setiap isi rumah. Maka, bagaimana pula dengan individu bujang?

Sistem klasifikasi pendapatan B40, M40 dan T20 ini sekali lagi menimbulkan masalah, terutamanya bagi individu bujang. Lebih merumitkan, struktur sesebuah isi rumah yang terdiri daripada individu-individu bujang ini juga berbeza kerana lazimnya mereka mempunyai tahap pendapatan dan perbelanjaan yang berlainan bagi setiap penyewa dalam sesebuah rumah sewa itu.

Maka, konsep isi rumah secara kolektif seperti sesebuah keluarga ini boleh dikatakan tidak terpakai buat mereka. Cuba bayangkan sekiranya sebuah rumah sewa itu disewa oleh empat individu bujang yang masing-masing mempunyai pendapatan dalam lingkungan RM2,500 hingga RM3,000. Maka, jumlah pendapatan isi rumah mereka sudah tentu menyebabkan mereka ini tergolong dalam isi rumah kategori T20, walhal hakikatnya jauh sekali.

Disebabkan inilah ramai dalam kalangan individu bujang di negara ini yang mempertikaikan sekiranya mereka tidak tersenarai untuk menerima bantuan-bantuan kewangan Kerajaan, kerana mereka sering menyangkakan bahawa mereka masih lagi tergolong dalam B40 walaupun sebenarnya tidak.

Contohnya, seorang pekerja bujang yang menerima gaji sebanyak RM2,500 sebulan mungkin beranggapan dia tergolong dalam kategori B40. Namun begitu, sekiranya gajinya didarab dengan 1.8 (purata bilangan penerima pendapatan isi rumah), jumlah pendapatannya menjadi RM4,500, melebihi julat pendapatan yang ditetapkan bagi kategori B40 (<RM4,360).

Mewujudkan Tanggapan Salah B40 = Miskin, T20 = Kaya, Isi Rumah Berpendapatan Sederhana Diketepikan

Antara ‘dosa’ terbesar sistem B40, M40 dan T20 ialah mewujudkan tanggapan bahawa jika sesebuah isi rumah itu B40, maka sudah semestinya keluarga itu miskin. Dalam masa yang sama, sekiranya keluarga itu mempunyai jumlah pendapatan T20, sudah tentu mereka tergolong dalam kategori ‘kayangan’ atau ‘orang kaya-kaya’.

M40 Tersepit…

Sekiranya dilihat taburan isi rumah-isi rumah B40, M40 dan T20 ini di manakah mereka tinggal, hampir 87% isi rumah B40 menetap di luar Kuala Lumpur dan Selangor. Hanya lebih kurang 13% sahaja isi rumah B40 yang tinggal di KL dan Selangor.

Satu daripada empat isi rumah M40 didapati menetap di negeri Selangor, menjadikannya negeri teramai yang mempunyai isi rumah kategori M40. Secara perbandingannya, Selangor dan KL mempunyai kos sara hidup yang lebih tinggi berbanding negeri-negeri lain.

Dasar Kerajaan yang terlalu memfokuskan kepada B40 sahaja menyebabkan golongan M40 yang menetap di Lembah Klang tercicir daripada menerima sokongan secukupnya, sedangkan kebanyakan mereka menderita daripada isu kemiskinan bandar. Selangor misalnya, merupakan negeri yang memiliki peratusan insiden kemiskinan relatif kedua tertinggi di Malaysia, sebanyak 14.5% pada tahun 2019.

Golongan M40 seringkali terperangkap dalam dilema kerana mereka tidaklah begitu miskin untuk melayakkan mereka menerima bantuan-bantuan Kerajaan, namun dalam masa yang sama mereka tidak cukup kaya untuk meneruskan kehidupan dengan benar-benar selesa.

Begitu juga dengan golongan T20, walaupun nampak seolah-olah mereka ini kaya kerana mempunyai pendapatan yang tinggi, adalah tidak adil dan realistik untuk meletakkan mereka dalam satu kumpulan pendapatan yang sama dengan bilionair-bilionair di Malaysia seperti Tan Sri Vincent Tan dan Tan Sri Syed Mokhtar Albukhary.

Polisi Seharusnya Mengambil Kira Saiz Isi Rumah dan Lokaliti

Apa yang diperlukan ketika ini ialah untuk menyemak serta merombak semula sistem B40, M40 dan T20 ini bagi memastikan polisi-polisi sosial negara dapat dioptimumkan dengan sebaiknya. Pendekatan yang lebih sesuai ialah dengan menumpukan saiz isi rumah yang berbeza-beza bagi setiap isi rumah. Jika diteliti dalam Laporan Survei Pendapatan Isi Rumah dan Kemudahan Asas 2019, terdapat hampir 55% isi rumah di Malaysia yang mempunyai saiz isi rumah empat orang dan lebih.

Sebahagian besar isi rumah di Malaysia mempunyai empat orang atau lebih

Angka ini sebenarnya agak besar jika dibandingkan dengan saiz isi rumah yang lebih kecil seperti seorang (7.7%), dua orang (18.4%) dan tiga orang (19.3%). Data saiz isi rumah bagi empat orang dan lebih itu boleh dipecahkan lagi bagi melihat sejauh manakah variasi serta perbezaan dalam corak pendapatan dan perbelanjaan bagi sesebuah isi rumah yang mempunyai ahli yang ramai. Lebih-lebih lagi apabila insiden kemiskinan mutlak di Malaysia adalah yang tertinggi bagi kategori isi rumah empat orang dan lebih (15.3%).

Kewujudan data yang lebih terperinci seperti di atas juga membolehkan sistem pengelasan pendapatan untuk diintegrasikan dengan mengambil kira faktor kos sara hidup yang berbeza-beza antara negeri di Malaysia demi mewujudkan sebuah indikator yang lebih komprehensif. Sekiranya pendapatan garis kemiskinan boleh dibezakan mengikut negeri, maka pendekatan yang sama patut diambil dalam membangunkan sistem pengelasan pendapatan di negara ini.

Ada sesetengah bantuan-bantuan kewangan yang diberikan secara ‘runcit-runcit’ dan ‘mengejut’ juga boleh ditukarkan menjadi bantuan bersifat universal yang lebih menjimatkan kos pengurusan (bagi menentukan siapakah yang layak menerima ataupun tidak). Sebagai contoh, bantuan warga emas diberikan menerusi sistem pencen sosial yang bersifat universal di Thailand dan Vietnam.

Sebenarnya tidak menjadi satu masalah sekiranya Malaysia mahu menggunakan sistem ataupun indikator ekonomi yang tersendiri. Kadang-kadang, ada sesetengah sistem yang dibangunkan secara ‘lokal’ ini lebih sesuai dengan konteks dan ciri-ciri masyarakat tempatan.

Misalnya, almarhum Prof Diraja Ungku Abdul Aziz pernah membangunkan sebuah model yang unik dan tersendiri, dinamakan sebagai ‘Indeks Sarong’ bagi mengukur tahap kemiskinan di kampung-kampung di luar bandar suatu ketika dahulu. Namun begitu, indikator atau sistem ekonomi ini haruslah dibangunkan secara lebih rasional, supaya tidak menjejaskan polisi-polisi ekonomi negara yang akan dilaksanakan untuk tempoh jangka masa panjang.

Ikuti Ekonomi Rakyat di Telegram


Mengimbau Krisis Kewangan Asia 1997

Share it
Kadar Tukaran Matawang berbanding USD

Negara-negara Asia Tenggara sedang melalui zaman kegemilangan pada tahun 90-an. Pertumbuhan Keluaran Dalam Negara Kasar ( KDNK ) Malaysia secara purata tumbuh sekitar 8.5% dari tahun 1990 hingga 1997. Kadar Pengangguran pula menurun dari 5.1% ke 2.4% dalam tempoh yang sama.

Kewangan negara berada dengan keadaan memberangsangkan apabila mencatatkan belanjawan lebihan untuk lima tahun berturut-turut dari tahun 1992. Anwar Ibrahim yang ketika itu yang memegang jawatan Menteri Kewangan diiktiraf sebagai ‘Minister of Finance of the Year’ oleh majalah kewangan, AsiaMoney pada tahun 1996.

Pelbagai projek-projek mega sedang dijalankan seperti KLCC, KLIA dan Putrajaya yang menelan belanja berpuluh bilion ringgit. Indeks pasaran saham KLCI naik dari 600 mata pada 1990 kepada paras tertinggi lebih 1,200 mata pada awal 1997. Ada yang berhenti kerja semata-mata untuk ‘main saham’.

Namun pada 2 Julai 1997, bibit-bibit kegawatan mula kelihatan di Thailand. Selepas beberapa bulan matawang Baht diserang oleh spekulator-spekulator matawang, kerajaan Thailand terpaksa mengapungkan matawang yang menyebabkan nilai Baht jatuh 14% setelah membelanjakan lebih kurang $40 bilion dari rizab asing untuk mempertahankan nilai Baht.

Malaysia dan beberapa negara lain turut menerima nasib yang serupa. Nilai Ringgit berbanding USD telah susut dari RM2.52 pada Jun 1997 kepada RM4.62 pada Januari 1998 selepas Bank Negara membelanjakan sekitar $1.5 bilion untuk mempertahankan matawang.

Indeks pasaran saham menjunam ke paras terendah iaitu 300 mata dalam tempoh setahun berbanding 1,200 mata pada awal Januari.

Bermula 1 September 1998, Malaysia telah melaksanakan kawalan modal dengan mengehadkan pembelian aset-aset kewangan di Malaysia. Simpanan Ringgit yang berada diluar negara pula dibekukan untuk mengelak spekulasi berpanjangan. Pada 2 September, nilai matawang Ringgit telah ditambat kepada RM3.80 untuk setiap dolar Amerika.

Dalam masa yang sama, Anwar Ibrahim pula telah dipecat dari jawatan Timbalan Perdana Menteri sekaligus menambahkan lagi krisis di dalam negara.

Pada 12 September, Bank Negara mengeluarkan kenyataan bahawa wang not RM500 dan RM1,000 tidak akan sah digunakan untuk urusan bermula 1 Julai 1999 dan menyarankan pemegang not ini untuk menukar atau mendepositkan segera wang tersebut ke dalam akaun bank. Orang ramai juga tidak dibenarkan untuk membawa keluar lebih dari RM1,000 daripada Malaysia.

Apa Punca Krisis Kewangan Asia?

Terdapat beberapa pandangan dalam kalangan pakar ekonomi bagi merungkai punca Krisis Kewangan Asia. Ada yang mengatakan bahawa ia berpunca dari serangan matawang oleh spekulator-spekulator antarabangsa. George Soros salah seorang individu yang dikaitkan dengan kegiatan ini oleh Dr Mahathir apabila menggelarkan beliau sebagai
moron
.

Beliau yang pernah menghuru-harakan ekonomi Britain suatu ketika dahulu dilaporkan turut terlibat dengan dagangan matawang Baht sekitar $1 bilion. Meskipun begitu, beliau menafikan bahawa dirinya menjadi punca krisis matawang di Asia Tenggara dan menyalahkan Bank Pusat Thailand terhadap  kelakuan mereka dalam menguruskan pertukaran matawang.

Soros melalui Quantum Fund bukanlah satu-satunya dana pelaburan ( hedge fund ) yang terlibat dalam urusniaga matawang ini. Menurut Tabung Kewangan Antarabangsa(IMF), dana-dana pelaburan dari seluruh dunia mampu menggerakkan sekitar $600 bilion sehingga $1 trilion untuk dipertaruhkan dengan matawang-matawang lain.

Ada juga menyatakan bahawa ketidakcekapan ekonomi merupakan penyebab kepada krisis ekonomi ini. Pelbagai negara telah mengambil hutang yang agak besar ketika ekonomi sedang rancak sekaligus mendedahkan risiko luar.

Thailand sebagai contoh mempunyai kadar hutang dengan bank luar sebanyak 45% daripada KDNK dengan kebanyakkan merupakan hutang jangka pendek. Indonesia juga tidak terlepas dengan pinjaman yang berisiko tinggi seperti pemberian pinjaman kepada anak Presiden Suharto, Tommy Suharto yang ingin melancarkan projek kereta nasional yang kemudiannya menjadi projek gajah putih.

Hutang-hutang swasta Malaysia pula banyak yang berkait dengan sektor hartanah. Ramai beranggapan bahawa pelaburan besar-besaran dalam sektor ini akan membuahkan keuntungan kerana pemaju-pemaju sedang menyasarkan prospek-prospek dari Hong Kong. Dengan saiz populasi komuniti Cina yang agak ramai, KL dianggap destinasi pilihan ahli-ahli perniagaan Hong Kong memindahkan operasi perniagaan kerana Hong Kong pada tahun 1997 akan diserahkan kembali kepada China.

Kesan Krisis Kewangan Asia Terhadap Ekonomi Malaysia

Krisis Kewangan Asia ini memberikan impak yang mendalam kepada ekonomi Malaysia. Kerajaan terpaksa membelanjakan berbilion ringgit untuk menyelamatkan syarikat-syarikat yang diswastakan dahulu seperti UEM. DanaHarta pula ditubuhkan bagi menguruskan hutang-hutang yang tidak berbayar ( Non-Performing Loan ) dan dilaporkan telah mengambil alih RM45.5 bilion NPL sehingga 31 Disember 1999.

Kadar pengangguran telah meningkat kepada 3.1% pada 1998 dengan 83,865 orang telah dibuang kerja, meningkat 345% berbanding tahun 1997 dimana hanya 18,863 orang dibuang kerja. Kadar kemiskinan turut naik sedikit dari 6.1% pada tahun 1997 kepada 7.0% pada tahun 1998.

Kerajaan turut mengambil langkah berjimat cermat dalam sektor pendidikan. Pelajar yang ditawarkan biasiswa pengajian ke luar negara tidak terbang sebaliknya melanjutkan pengajian di dalam  negara. Institusi pendidikan tinggi swasta serta PTPTN mula diwujudkan bagi memastikan lepasan sekolah mampu meneruskan pengajian mereka di dalam negara.

*Ini kerana pada tahun 90-an, Malaysia telah menghantar ramai pelajar-pelajar mereka ke luar negara. Data pada tahun 1995 menunjukkan 20% ataupun sekitar 100,000 dari keseluruhan pelajar Malaysia melanjutkan pengajian di luar negara.

Berdasarkan tulisan journal bertajuk Bubble Detection in the Malaysian Housing Market

Pasaran hartanah juga tidak terlepas dari tempias Krisis Kewangan Asia. Harga rumah dilaporkan menjunam masing-masing 9% dan 3% pada tahun 1998 dan 1999. KDNK negara pula menguncup 6.7% pada tahun 1998.

Meskipun Malaysia tidak mengambil bantuan IMF seperti Indonesia, Thailand dan Korea Selatan dalam menyelamatkan negara dari kegawatan ini, namun Malaysia turut mampu memulihkan ekonomi dengan segera. Ekonomi Malaysia kembali berkembang dengan pertumbuhan 4.3% pada tahun 1999 seiring dengan negara-negara lain sekaligus berjaya keluar dari kemelesetan ekonomi Asia.

** Beberapa rajah diambil dari buku Malaysian Eclipse, Economic Crisis and Recovery yang disunting oleh Prof Jomo KS.

Ikuti Ekonomi Rakyat di Telegram


Menilai Impak Koronavirus Terhadap Ekonomi Pelancongan Malaysia

Share it

Menginjak ke tahun 2020, ekonomi dunia yang dijangka bergerak perlahan sekali lagi dihujani krisis global. Wabak novel koronavirus telah dikesan di Wuhan, China dan sehingga detik artikel ini ditulis, terdapat lebih 20,000 orang disahkan dijangkiti dan lebih 400 orang disahkan meninggal dunia akibat koronavirus. Di Malaysia, terdapat 12 jangkitan yang disahkan oleh KKM dengan tiga orang mangsa adalah warganegara Malaysia.

Pelbagai usaha dilakukan oleh pihak kerajaan bagi menangani wabak ini. Langkah awal termasuklah membatalkan segala penerbangan dari dan ke Wuhan. Lapangan terbang juga dipersiapkan dengan kamera thermal bagi mengesan pelancong yang mempunyai suhu badan yang tinggi.

Kerajaan negeri Sabah telah mengambil langkah untuk membatalkan segala penerbangan dari dan ke China manakala kerajaan negeri Sarawak pula telah memulakan sekatan perjalanan buat pelancong daripada China. Langkah sama turut dilaksanakan oleh beberapa negara lain seperti Singapura dan New Zealand dimana mereka menyekat kemasukan pelancong China secara menyeluruh.

Kerajaan Malaysia melalui kenyataan media yang dikeluarkan oleh Pejabat Perdana Menteri mengesahkan telah membuat sekatan perjalanan terhadap rakyat China dari Wuhan dan wilayah Hubei.

Meskipun begitu, terdapat rakyat Malaysia yang inginkan sekatan perjalanan secara menyeluruh terhadap warga China. Petisyen untuk menuntut kerajaan melaksanakan sekatan perjalanan terhadap warga China yang dilancarkan di
change.org
 telah ditandatangani oleh lebih 400,000 orang pengguna internet di Malaysia.

Menilai Impak Koronavirus Terhadap Ekonomi Malaysia

Sektor pelancongan memberikan sumbangan yang besar buat ekonomi negara. Pada tahun 2018, sektor ini telah menjana RM84.1 bilion yang disumbangkan melalui kehadiran 25.83 juta pelancong. Pelancong China merupakan pelancong ketiga terbesar di negara ini selepas warga Singapura dan Indonesia dengan kehadiran 2.944 juta pelancong pada 2018.

Jumlah kehadiran pelancong China ke Malaysia telah meningkat dengan konsisten setiap tahun. Pada tahun 2014, negara hanya mencatatkan 1.613 juta kehadiran pelancong China dan jumlah ini meningkat kepada 2.944 juta pada 2018. Pada sembilan bulan pertama tahun 2019, seramai 2.4 juta pelancong China telah tiba di negara ini.

Sumbangan pelancong China terhadap ekonomi negara juga agak signifikan. Pada tahun 2017, pelancong China membelanjakan RM9 bilion di Malaysia dan angka ini terus meningkat kepada RM12.3 bilion pada tahun 2018.

Jumlah perbelanjaan pelancong China secara per kapita juga meningkat dengan begitu mendadak sekali. Pada tahun 2017, setiap pelancong China hanya membelanjakan purata RM3,968 ketika berada di Malaysia. Jumlah ini meningkat kepada RM5,302 pada 2019 berdasarkan statistik yang dikeluarkan oleh Tourism Malaysia.

Pembatalan pelbagai penerbangan dari China serta sekatan perjalanan yang dibuat oleh pelbagai pihak semestinya meninggalkan impak kepada ekonomi negara. Jika terdapat penurunan 10% kemasukan pelancong China tahun ini, negara dijangka kehilangan hasil berjumlah kira-kira RM1.5 bilion.

Senario seperti ini sememangnya tidak digemari oleh pengusaha industri pelancongan dan kerajaan Malaysia. Hal ini kerana tahun 2020 merupakan Tahun Melawat Malaysia dimana kerajaan telah menyasarkan kehadiran 30 juta pelancong antarabangsa dengan anggaran hasil RM100 bilion.

Ikuti Ekonomi Rakyat di Telegram


Meritokrasi Menghukum Kanak-Kanak Dari Keluarga Susah

Share it
Meritokrasi Menghukum Kanak-kanak dari keluarga Miskin

Pemilihan ke sekolah berasrama penuh yang mempunyai kualiti pendidikan memberangsangkan juga rata-rata berdasarkan keputusan peperiksaan besar seperti UPSR ( dahulunya ) dan PMR. Ini memberi tekanan untuk pelajar-pelajar dari keluarga berpendapatan rendah untuk bersaing dengan pelajar-pelajar dari keluarga kaya yang mempunyai pelbagai kemudahan-kemudahan lain.

Sistem meritokrasi yang mementingkan pencapaian tanpa melihat nasib dan keadaan seseorang itu telah menghukum mereka yang sudahpun ketinggalan dari awal lagi sekaligus meneruskan kitaran kemiskinan buat keluarga mereka apabila tidak berpeluang meraih pendidikan yang lebih berkualiti.

Selain pemilihan ke sekolah berasrama penuh, penganugerahan biasiswa juga rata-rata memberi kelebihan kepada golongan senang. Kajian oleh Mehmet dan Yip pada tahun 1985 menunjukkan isi rumah Bumiputera kaya mempunyai 21 kali ganda lebih tinggi peluang untuk mendapatkan biasiswa kerajaan berbanding isi rumah Bumiputera miskin.

Pekerjaan Hanya Untuk Orang Kaya

Pasaran buruh juga tidak terlepas di dalam mendiskriminasikan pekerja terutamanya graduan yang datang daripada keluarga susah dan tinggal luar bandar. Sebagai contoh, pekerjaan-pekerjaan yang berpendapatan tinggi lebih berpusat di bandar-bandar besar sekaligus memberikan kos tambahan untuk seseorang pekerja itu mengambil tawaran kerja tersebut.

Kos sewa bilik, pengangkutan dan perpindahan dari satu lokasi ke lokasi yang lain menyukarkan seseorang itu mendapat pekerjaan yang membina laluan karier yang baik.

32.3% Graduan Ijazah Pertama Daripada Keluarga Berpendapatan dibawah RM1,000 Masih Belum Bekerja

Latihan industri ataupun
internship
 juga hanya memberikan kelebihan kepada graduan-graduan baru datang dari keluarga berada. Umum mengetahui bahawa kadar pampasan seperti elaun yang diberikan di Malaysia cukup rendah dan adakalanya tidak dibayar langsung.

Jadi siapakah yang mampu berbelanja untuk membuat latihan industri bagi meraih pengalaman?

Ya. Hanya graduan-graduan dari keluarga berpendapatan tinggi mempunyai kelebihan ini. Jika mereka tinggal di Kuala Lumpur, lebih banyak peluang
internship
 ditawarkan berbanding dengan rakan-rakan mereka yang tinggal di Tawau, Sabah.

Ini memberikan kelebihan kepada graduan-graduan yang tinggal di bandar-bandar besar yang mampu menerima elaun yang sedikit bagi meraih sedikit pengalaman. Tidak hairanlah satu per tiga graduan yang datang dari keluarga berpendapatan di bawah RM1,000 kekal tidak bekerja, jauh lebih tinggi berbanding graduan yang datang dari keluarga yang berpendapatan tinggi.

Stigma Terhadap Orang Miskin

Ada beberapa stigma atau stereotaip yang seringkali dikaitkan dengan golongan miskin. Tiga tuduhan yang sering dilemparkan adalah orang miskin malas, mempunyai ramai anak dan tidak pandai mengurus kewangan.

Benarkah mereka malas? Hakikatnya tidak. Kajian Children Without yang dibuat pada tahun 2018 menunjukkan penghuni di flat kos rendah di Kuala Lumpur bekerja selama 48 jam seminggu, sejam lebih lama berbanding jumlah jam bekerja rakyat Malaysia secara purata.

Kerja Lebih Lama, Namun Gaji Lebih Sedikit

Namun demikian, pendapatan yang diraih oleh mereka sedikit rendah berbanding rakyat Malaysia yang lain. Kajian mendapati purata upah yang diterima golongan ini adalah 25% lebih rendah berbanding rakyat Malaysia. Mereka hanya menerima RM9 bagi setiap jam bekerja berbanding purata rakyat Malaysia yang menerima RM12 sejam.

Berkenaan dengan dakwaan mereka mempunyai ramai anak juga kurang tepat. Bilangan anak untuk mereka yang tinggal di flat kos rendah ini juga hanyalah dua orang, sama dengan purata anak di peringkat kebangsaan.

Namun demikian, keluarga yang miskin cenderung untuk mempunyai lebih dari dua generasi untuk tinggal di bawah satu bumbung. Dalam kata lain, datuk dan nenek, ibubapa serta anak-anak mungkin tinggal sekali lantas mengakibatkan bilangan isi rumah yang lebih besar.

2/3 Daripada Perbelanjaan Keseluruhan Golongan Berpendapatan Rendah Adalah Untuk Kegunaan Keperluan

Dalam artikel yang lalu, Ekonomi Rakyat turut mendedahkan bahawa isi rumah berpendapatan rendah di Malaysia membelanjakan sebahagian besar pendapatan mereka terhadap barangan keperluan. Hanya 15.9% daripada keseluruhan perbelanjaan mereka digunakan untuk perkara-perkara tidak perlu seperti pembelian rokok, alkohol dan perbelanjaan rekreasi.

Manakala bagi golongan berpendapatan tinggi, mereka memperuntukkan 22.4% untuk perkara-perkara sedemikian.

Isu kemiskinan ini perlu menjadi fokus utama dalam usaha merangka semula struktur ekonomi Malaysia pasca-krisis. Dengan peningkatan kadar kemiskinan melangkaui 8.4%, ia perlu diselesaikan segara agar pemulihan ekonomi dapat dinikmati secara saksama.

Ketidakcukupan wang bukan saja isu kemiskinan yang perlu diselesaikan di negara ini. Prof Syed Hussein Alatas di dalam karya agungnya,
The Myth of Lazy Natives
 menyatakan kemiskinan jiwa juga perlu ditangani ketika membicarakan mengenai soal nasib dan kemunduran orang Melayu.

” it is the poverty of their soul (kemiskinan jiwa), not of money, that causes them to be backward “

Dan yang lebih mengharukan, isu kemiskinan jiwa ini mungkin lebih parah dan lebih sukar dibasmi dalam kalangan rakyat kita jika dibandingkan dengan soal kemiskinan wang ringgit.

Artikel Bahagian Pertama :
Mengapa Orang Miskin Kekal Dalam Kemiskinan

Ikuti Ekonomi Rakyat di Telegram


Metaverse – Apa Istimewanya Perkataan Ini Sehinggakan Facebook Menukar Namanya Kepada Meta

Share it
Metaverse akan menjadi peneraju rangkaian sosial menurut Mark Zuckerberg

Istilah metaverse mula hangat diperkatakan dalam kalangan orang ramai setelah Facebook membuat satu langkah berani mati apabila menukar nama syarikat induk mereka kepada Meta. Tindakan simbolik ini merupakan satu komitmen besar buat Facebook dalam mempelopori segmen ini di masa hadapan.

Namun disebalik kata-kata canggih ini, apa sebenarnya metaverse itu? Kenapakah Facebook sanggup menukar nama mereka kepada Meta?

Jurulatih pelaburan saham
VI College
, Aliff Mazli menerangkan bahawa Metaverse merupakan satu rangkaian 3D atas talian yang boleh diibaratkan sebagai realiti maya. Menurut beliau, metaverse memberi pengguna peluang untuk berinteraksi dengan orang lain dengan lebih dekat lagi berbanding kaedah sedia ada.

Metaverse akan memudahkan banyak proses

” Dia macam live 2.0. Dia bagi akses kepada satu dunia baru. Biasanya ia menggunakan gajet dan sebagainya, tapi daripada situ, kita dapat lihat lebih lagi daripada apa yang ada di depan mata dan membawa kita ke alam yang lain “

Ketika ini, pelbagai platform metaverse dibangunkan bagi membantu pengalamanan pengguna dalam berinteraksi secara maya. Antara teknologi metaverse yang sedang dibangunkan adalah platform mesyuarat dimana pengguna boleh masuk ke bilik mesyuarat dan berbincang sebagai avatar menggunakan set kepala (
headset
 ) realiti tambahan (
augmented reality
 ) .

Walaubagaimanapun, Aliff berkata platform metaverse ini turut mempunyai risiko buat pengguna terutamanya berkaitan dengan data peribadi pengguna. Katanya, metaverse akan memberi akses kepada penyedia platform untuk memungut lebih banyak maklumat mengenai tingkahlaku pengguna sekaligus boleh mengancam privasi pengguna tersebut jika berlaku sebarang ketirisan.

Garis Masa Facebook

Namun begitu, beliau percaya bahawa perkara ini akan diteliti dengan mendalam oleh pihak-pihak berautoriti seperti Suruhanjaya Komunikasi dan Multimedia Malaysia bagi memastikan kepentingan pengguna terjamin.

Beliau juga menasihatkan pengguna agar lebih peka apabila menggunakan platform-platform di atas talian.

” Pengguna perlu bijak. Risiko itu memang sentiasa ada cuma yang penting kita perlu tahu
value exchange
. Jadi kita kena tahu tujuan penggunaan. Yang penting adalah pengurusan risiko sebagai seorang pengguna. Kita juga perlu tahu sama ada penyedia platform telah mengambil langkah yang sewajarnya dalam membina ekosistem yang utuh dan selamat “

Impak Metaverse

Menurut Aliff, beberapa sektor seperti hospitaliti, peruncitan dan hartanah dijangka akan memanfaatkan perkembangan industri metaverse ini. Beliau mengambil contoh sektor hartanah dimana pembeli ataupun penyewa mungkin akan boleh melawat rumah secara maya dengan pelbagai kemudahan.

” Hartanah. Kalau sekarang kita bila nak lihat, kita kena buat temujanji dan pergi tengok. Bila metaverse digunakan secara meluas. Kita mungkin boleh sertai rumah maya dengan model yang sebenar. Kita juga boleh dapat bayangan tentang susunan perabot. Metaverse akan memudahkan banyak proses ini “

Syarikat-syarikat teknologi turut diramalkan bakal mendapat tempias susulan kemajuan metaverse. Pembangun platform, pengeluar gajet serta syarikat teknologi kewangan antara pemain-pemain industri yang berpotensi meraih pulangan lumayan melalui teknologi ini.

Mark Zuckerberg di dalam perutusannya kepada pemegang saham Facebook ( Meta )

Walaubagaimanpun, Aliff memesan kepada mereka yang ingin membuat pelaburan di dalam sektor ini untuk meneliti dengan lebih terperinci syarikat-syarikat yang ingin dilabur agar pelaburan tidak lebur.

” Syarikat-syarikat seperti Unity Technologies. Memang banyak digunakan untuk buat enjin permainan. Tapi bila kita nak beli, kita mesti buat penilaian dulu. Kita perlu ambil kira pelbagai faktor seperti dari segi persaingan. “

Aliff menerangkan di
VI College
, mereka mengambil pendekatan
bottom up
 dalam menerangkan kepada peserta-peserta yang mengikuti kelas mereka mengenai kaedah melabur.

” Kita di VI College, kita lihat kepada syarikat itu sendiri, yang mana kita buat
bottom-up approach
. Kita tengok pada prestasi syarikat. Kalau kita nak melabur beradasarkan peralihan, kita boleh guna
top to bottom approach
 dimana kita tengok industri ataupun sektor yang akan berkembang “

Meskipun industri metaverse ini masih berada di fasa awal, namun potensi teknologi ini tidak boleh dinafikan lagi. Bos Facebook, Mark Zuckerberg berkata metaverse merupakan industri utama di masa hadapan dalam menghubungkan manusia.

Zuckerberg berharap satu bilion manusia dapat menggunakan teknologi ini di dalam tempoh beberapa tahun akan datang. Beliau juga menjangkakan berbillion dolar dapat diraih melalui e-dagang digital sekaligus dapat mewujudkan peluang pekerjaan terhadap berjuta pembangun dan pencipta di dalam industri teknologi.

Pemain-pemain industri metaverse juga tidak lari dari kekangan dan cabaran dalam memasarkan produk dan perkhidmatan mereka kelak. Antara isu yang bakal dihadapi adalah capaian internet pengguna sama ada mempunyai kelajuan yang mencukupi ataupun tidak.

Hal ini kerana data-data yang bakal dipindahkan ke gajet pengguna lebih besar sekaligus memerlukan rangkaian internet yang padu dan pantas bagi memastikan pengguna mendapat pengalaman terbaik ketika menggunakan platform ini.

Selain daripada itu, harga gajet ataupun kelengkapan yang diperlukan untuk menggunakan metaverse juga dijangka menjadi kekangan utama buat pengeluar. Khabar angin yang bertebaran ketika ini mendedahkan bahawa set kepala realiti maya yang bakal dikeluarkan oleh Apple dijangka akan dijual pada harga $3,000 ( RM12,500 ), jauh lebih tinggi berbanding kemampuan orang ramai.

Apa pun cabaran yang dihadapi, dunia sudah pasti tidak akan mampu menjauhkan diri daripada kemajuan teknologi ini. Apa yang lebih mustahak, bagaimana kita mengambil peluang di sebalik metaverse yang bakal kunjung tiba tidak lama lagi?

Pembaca-pembaca yang ingin mengikuti kelas VI College boleh mengikuti
Seminar Saham Labur Syariah
 ( SSLS ) yang dijalankan secara PERCUMA pada setiap hujung minggu melalui pautan [
ini
 ].

Ikuti Ekonomi Rakyat di Telegram


Miskin Bandar Terjejas Teruk Ketika PKP, Hilang 1/3 Pendapatan

Share it

Minggu lalu, UNICEF dan UNFPA ( United Nations Populations Fund ) telah mengeluarkan laporan bertajuk Families on The Edge bagi mengetahui kesan Perintah Kawalan Pergerakan ( PKP ) terhadap penghuni PPR di Kuala Lumpur.

Antara dapatan utama kajian ini adalah kejatuhan ketara pendapatan isi rumah akibat PKP dimana pendapatan penengah ketua isi rumah jatuh 1/3 dari RM1,500 pada Disember 2019 kepada RM1,000 pada Jun 2020.

Isi rumah dengan wanita sebagai ketua keluarga antara yang paling terkesan dengan PKP apabila pendapatan mereka jatuh dari RM1,000 sebulan kepada RM675 sebulan dalam tempoh yang sama.

Dapatan kajian turut menunjukkan bahawa tempoh bekerja mereka berkurang 31% ketika PKP. Hal ini sekaligus memberi tekanan kewangan kepada keluarga ini dalam memperoleh wang belanja yang mencukupi bagi meneruskan kehidupan.

Tekanan kewangan yang dialami oleh isi rumah di PPR ini boleh dilihat dari pengambilan makanan mereka. Sebagai contoh, banyak isi rumah meningkatkan pengambilan telur sebagai sumber protein kerana kos yang lebih rendah. Pengambilan mi segera juga meningkat 40% dalam kalangan mereka bagi menjimatkan perbelanjaan.

Kajian ini juga menunjukkan terdapat tekanan emosi yang dialami oleh ketua isi rumah ketika PKP. Sekitar 66% isi rumah menyatakan merasai tekanan emosi ketika PKP dan dalam kalangan ketua isi rumah wanita, jumlahnya lebih parah pada kadar 80%.

Dapatan dari laporan ini turut menunjukkan bahawa dakwaan seperti orang miskin ramai anak adalah mitos semata-mata. Lebih kurang 65% keluarga di PPR hanya mempunyai anak diantara satu hingga dua orang manakala keluarga yang mempunyai 5 anak atau lebih hanyalah 5%. Purata anak di dalam isi rumah disini juga hanyalah 2.2 orang anak.

Laporan UNICEF & UNFPA ini merupakan antara laporan terawal di Malaysia yang mendedahkan kesan Covid-19 terhadap golongan yang paling terdedah dengan kejutan ekonomi. Pihak penyelidik telah pergi ke 15 PPR di sekitar Kuala Lumpur untuk mengambil maklumat bagi menyiapkan laporan ini.

Ikuti Ekonomi Rakyat di Telegram


“Monopoli Rangkaian 5G di Malaysia Bakal Tingkatkan Kos Kepada Pengguna ” – Pakar Telekomunikasi

Share it
Model Pembangunan Rangkaian 5G di Malaysia Berbeza Berbanding Negara-Negara Lain

Pakar telekomunikasi, Dato Noor Kamarul Annuar Nuruddin yang merupakan bekas CEO Telekom Malaysia menyuarakan kebimbangan mengenai pendekatan projek rangkaian 5G yang bakal dilaksanakan oleh Digital Nasional Berhad ( DNB ) kelak.

Beliau yang telah diwawancara oleh Ekonomi Rakyat minggu lalu membayangkan DNB yang merupakan kontraktor tunggal projek ini bakal berdepan dengan beberapa cabaran besar dalam membangunkan rangkaian telekomunikasi tersebut.

” DNB ini syarikat baru. Dia tidak ada perkhidmatan sendiri. Jadi dia terpaksa bergantung dengan operator (telekomunikasi) lain. Sekarang ini dia belum boleh putuskan dengan operator-operator lain. Dan operator mungkin akan lawan kerana mereka nampak perkara ini akan memberikan kos yang tinggi kepada mereka. “

Terdahulu, kerajaan memutuskan untuk mewujudkan DNB bagi melaksanakan pembangunan rangkaian 5G di Malaysia melalui pendekatan
Single Wholesale Network
. Model ini berbeza dengan perancangan awal dan amalan di negara lain dimana hak membangunkan spektrum 5G dilelong kepada syarikat-syarikat telekomunikasi sekaligus mewujudkan persaingan dan
menjana pendapatan kepada kerajaan.

Dato Noor Kamarul berkata, DNB dijangka mengeluarkan kos yang tinggi bagi membangunkan rangkaian 5G dengan cepat kerana terpaksa menyewa pada fasiliti-fasiliti milik orang lain. Jika operator membangunkan rangkaian 5G sendiri, beliau percaya bahawa kos dapat dikurangkan kerana penyedia telekomunikasi sudah mempunyai infrastruktur sedia ada.

“DNB terpaksa ambil perkhidmatan daripada orang lain. Transmission dia tak ada, dia perlu sewa. Menara dia tak ada maka dia perlu sewa, tempat meletakkan kelengkapan dia tak ada, maka dia perlu sewa. “

Beliau juga berkata jika operator-operator dibenarkan untuk mendapatkan hak membangunkan spektrum 5G, kos dapat dikurangkan kerana perbelanjaan modal yang kurang selain operator boleh berkongsi rangkaian bersama dengan operator-operator lain.

Melalui pendekatan sedia ada, beliau menjangkakan bahawa operator turut tidak mempunyai insentif ataupun keinginan untuk menawarkan perkhidmatan 5G kepada pelanggan mereka kelak. Hal ini kerana operator-operator telekomunikasi ini akan menawarkan perkhidmatan penuh milik mereka terlebih dahulu sebelum menawarkan perkhidmatan 5G kerana sistem rangkaian 5G tidak dimiliki oleh mereka.

“Bila kos 5G tinggi, operator sebagai contohnya, mereka sudah ada rangkaian mereka sendiri iaitu 4G. Jadi jika mereka tawarkan perkhidmatan 5G sekalipun, mereka seboleh-bolehnya akan mahu pelanggan mereka melanggan 4G. Sebab bila pelanggan melanggan 5G, mereka perlu bayar lebih (kepada DNB).”

Bekas pengerusi Telekom Malaysia berpendapat monopoli rangkaian 5G bakal rugikan pengguna

Bekas pengerusi Telekom Malaysia, Tuan Haji Rosli Man turut skeptikal dengan model yang digunapakai bagi membangunkan rangkaian 5G ini. Kata beliau, soal kecekapan dan kemampuan bakal menjadi isu dikemudian hari kerana rangkaian 5G hanya dimonopoli oleh satu syarikat sahaja.

“Dulu, kita ada Celcom. Kalau Celcom infrastruktur gagal, kita boleh pakai Maxis. Kalau Maxis dan Celcom pun gagal. Kita ada Digi. Jadi kita ada backup. Sekarang ini rangkaian 5G ini hanya ada satu pemilik. (ia akan menjadi masalah ) misalnya jika ada apa-apa berlaku. Hal ini kerana Maxis, Digi dan Celcom ini akan menjadi peruncit sahaja. Dia akan buat pemasaran dan tawarkan perkhidmatan.  Tetapi mereka tidak memiliki infrastruktur (5G tersebut )”

Beliau juga berpandangan bahawa lelongan spektrum 5G akan lebih memberi manfaat kepada pengguna. Ini kerana operator akan bertungkus lumus bersaing untuk meluaskan liputan mereka sekaligus membuatkan pelanggan lebih tertarik untuk mendapatkan akses 5G.

Rosli Man berkata operator mungkin boleh mengurangkan kos jika dapat bekerjasama dalam membangunkan rangkaian 5G sekaligus menurunkan harga yang bakal dikenakan terhadap pelanggan mereka kelak.

“Kalau berdasarkan persaingan. Pengguna akhir bakal mendapat manfaat disebabkan oleh persaingan harga dan sebagainya. Penggunaan rangkaian yang tinggi juga amat penting kerana boleh mengurangkan kos melalui
economies of scale
. Jadi saya tak nampak bagaimana model ketika ini boleh memanfaatkan pengguna akhir, negara dan juga operator”

Ketika ditanya adakah kerajaan terlalu tergesa-gesa untuk membawa rangkaian 5G ke dalam negara, kedua-dua individu yang diwawancara tidak bersetuju dengan pandangan tersebut. Menurut mereka, rangkaian 5G diperlukan segera bagi memastikan akses internet yang laju kepada pengguna tambahan lagi apabila memasuki era
Internet of Things
.

Kedua-dua mereka juga berpendapat rangkaian 5G juga boleh menggantikan peranan fiber bagi menghubungkan akses internet kepada pengguna luar bandar. Kata beliau, fasiliti yang ada boleh digunakan untuk menyediakan perkhidmatan 5G berspektrum rendah dengan liputan yang lebih luas kepada pengguna di luar bandar.

Tambah mereka lagi, akses internet ini akan merancakkan lagi aktiviti ekonomi di luar bandar kerana dapat menjual produk mereka ke serata negara.

Ikuti Ekonomi Rakyat di Telegram


” Naikkan OPR Tidak Akan Redakan Inflasi ” – Tokoh Ekonomi

Share it

Bank Negara Malaysia dijadualkan akan mengumumkan keputusan mesyuarat jawatankuasa dasar monetari pada 8 September ini dimana penganalisis ekonomi meramalkan Kadar Dasar Semalaman (OPR) dijangka akan ditingkatkan.

OPR ataupun kadar bunga/faedah merupakan salah satu alat penting bagi mempengaruhi aktiviti ekonomi. Di Malaysia, jawatankuasa dasar monetari yang dianggotai oleh sembilan orang ahli bersidang selama enam kali setahun .

Sejak Mei lalu, Bank Negara telah secara perlahan-lahan meningkatkan kembali kadar bunga dari 1.75% kepada 2.25% seperti yang ditetapkan pada mesyuarat terakhir pada 6 Julai 2022. Bank Negara di dalam laporan prestasi ekonomi suku kedua terus memberi bayangan untuk terus meningkatkan kadar bunga ke paras asal.

“It is important to remember that we are coming from a historically low OPR level. This means that despite the OPR adjusments, monetary policy would remain accomodative this year to support the economic recovery. Going forward, the MPC will continue to assess evolving conditions and tehir impolications on the overall outlook to domestic inflation and growth. Any future policy rate adjustment would be done in a measured and gradual way”

Gabenor Bank Negara, Tan Sri Shamsiah Yunus juga memberi penerangan di sebalik rasional langkah berkenaan. Menurut beliau, peningkatan kadar bunga adalah bertujuan untuk mengekang inflasi yang didorong oleh permintaan setelah permintaan domestik kembali pulih.

OPR juga perlu ditingkatkan secara berkala bagi memastikan Bank Pusat tidak berada di dalam situasi dimana mereka perlu meningkatkan OPR secara drastik yang mungkin membebankan orang ramai.

Meskipun peningkatan kadar bunga sesuatu yang telah dijangka, namun langkah ini bukanlah satu tindakan yang popular buat rakyat. Hal ini kerana peningkatan OPR akan menyebabkan bayaran ansuran untuk sebilangan jenis pinjaman seperti pinjaman perumahan, pembiayaan peribadi ataupun pembiayaan pelaburan meningkat.

Rentetan itu, terdapat pihak yang mendesak Bank Negara untuk terus mengekalkan kadar bunga pada paras yang rendah buat seketika waktu. Antara individu yang melakukan gesaan ini adalah Dr Asyraf Wajdi, Ketua Pemuda UMNO.

Jelas di sini kenaikan OPR tidak akan dapat menurunkan kadar inflasi walaupun permintaan domestik mungkin sedikit berkurangan kerana inflasi yang tinggi ketika ini bukan didorong oleh tarikan permintaan yang berlebihan.

Di negara kita pula, keputusan Kerajaan untuk tidak menaikkan harga bahan api (petrol dan diesel) , tarif elektrik dan air jelas lebih berjaya menahan kadar inflasi dari melambung lebih tinggi seperti di negara lain. Justeru, tidak perlulah BNM menaikkan OPR yang berisiko memberi dampak negatif dan kontradik dengan Pelan Pemulihan Ekonomi yang dirancang.

– Dr Asyraf Wajdi Dusuki, 3 September 2022

Turut berkongsi pandangan yang serupa adalah Prof Jomo KS, tokoh ekonomi negara yang telah diwawancara oleh Ekonomi Rakyat pada Ogos lalu. Beliau menyifatkan bahawa langkah menaikkan kadar bunga tidak akan meredakan inflasi kerana punca inflasi didorong oleh kejutan bekalan akibat wabak Covid-19.

Jomo menjelaskan bahawa konflik Ukraine-Rusia telah menyebabkan harga komoditi meningkat. Menurut beliau, eksport gandum buat Ukraine yang telah terjejas akibat konflik Ukraine-Rusia sekaligus menyumbang kepada peningkatan harga makanan.

Selain itu, sekatan terhadap perdagangan Rusia juga telah mengakibatkan harga minyak global melonjak tinggi.

Jomo yang merupakan bekas Pembantu Setiausaha Agung Pembangunan Ekonomi di Pertubuhan Bangsa-bangsa Bersatu juga menyifatkan langkah meningkatkan kadar bunga bagi meredakan inflasi sebagai tidak praktikal.

” Hujah-hujah yang dikemukakan itu (untuk meningkatkan kadar bunga bagi mengawal inflasi) dari segi teorinya boleh diterima akal. Tapi dari segi praktikal dan apa yang sedang berlaku di dunia mahupun di Malaysia, ini tidak boleh diterima akal. “

Beliau yang ditemuramah secara atas talian itu sempat mengkritik obsesi sebilangan Bank-Bank Pusat di seluruh dunia terhadap sasaran inflasi (inflation targeting).

” Soal apa yang dikatakan inflation targeting (sasaran inflasi). Ini satu khayal besar. Menteri Kewangan New Zealand (ketika itu) dia main politik sebenarnya. Dia nak cari cogan kata untuk tarik undi. Akhirnya, ia menjadi satu mazhab bagi Bank Pusat di seluruh dunia. “

Sasaran inflasi merupakan salah satu dasar monetari yang ingin dicapai oleh sebilangan Bank-Bank Pusat di seluruh dunia bagi mengecapi kestabilan harga. New Zealand merupakan negara pertama yang memperkenalkan sasaran inflasi sekitar 2% pada tahun 1989 dan kini diadaptasi oleh beberana Bank Pusat lain.

Jomo mengingatkan peningkatan kadar bunga memberi kesan yang meluas kepada masyarakat kerana ramai pihak mempunyai pinjaman dan pembiayaan.

Gabenor Bank Negara Malaysia, Tan Sri Shamsiah ketika ditemuramah oleh Berita Harian pada Julai lalu bagaimanapun menjelaskan bahawa kenaikan kadar bunga tidak meningkatkan kadar ansuran pinjaman secara ketara.

“Contohnya, bagi pinjaman perumahan bernilai RM300,000 untuk tempoh 35 tahun, kenaikan OPR sebanyak 50 mata asas akan meningkatkan bayaran balik bulanan sebanyak RM85, manakala bagi pinjaman perumahan bernilai RM500,000 untuk tempoh sama, peningkatan adalah sebanyak RM142,”

-Tan Sri Shamsiah Yunus, 21 Julai 2022

Lihat Dari Keseluruhan Aspek

Meskipun bayaran ansuran tidak meningkat ketara secara langsung, namun kesannya mungkin memberi bebanan yang besar buat sebilangan pihak. Simulasi mudah Ekonomi Rakyat menunjukkan bayaran ansuran ketika ini (2.25%) telah meningkat sekitar 8% berbanding bayaran ansuran pada waktu pandemik dimana OPR berada di paras terendah iaitu 1.75%.

Jika OPR dinaikkan ke paras 3.25% seperti sedia kala kelak, peminjam perlu membayar sekitar 25% lebih tinggi berbanding bayaran ansuran pada ketika pandemik. Ini sudah pastinya membebankan pembayar jika pendapatan mereka tidak meningkat pada kadar yang lebih tinggi.

Andai pendapatan mereka tidak berubah, pendapatan boleh guna mereka juga mungkin berkurangan setelah caruman bahagian pekerja kepada Kumpulan Simpanan Wang Pekerja kembali dinaikkan pada Julai lalu kepada 11% berbanding 9% ketika pandemik.

Harus diingatkan bahawa sebahagian besar pekerja di Malaysia mempunyai gaji yang begitu rendah. 56.7% atau 5.32 juta pekerja bergaji di Malaysia hanya mempunyai gaji kurang dari RM2,500 sebulan. Angka ini jauh lebih rendah berbanding gaji wajar sebanyak RM2,700 ditetapkan oleh Bank Negara untuk pekerja yang tinggal di Kuala Lumpur.

Pengurangan 2% pendapatan boleh guna sudah semestinya memberi kesan besar buat mereka yang bergaji kecil.

Harga barang mentah untuk dimasak di rumah naik 6.1%

Penyelidik ekonomi, Dr Zouhair Rosli dari DM Analytics berkata isu inflasi juga memberi kesan yang teruk buat isi rumah di Malaysia ketika ini terutamanya golongan berpendapatan rendah. Ini kerana kumpulan ini membelanjakan sebahagian besar pendapatan mereka terhadap barangan keperluan asas yang mengalami kenaikan inflasi yang tinggi.

Keluarga yang berpendapatan rendah memperuntukkan perbelanjaan bulanan yang lebih tinggi untuk barangan keperluan asas berbanding keluarga yang berpendapatan tinggi. Daripada jumlah perbelanjaan bulanan, kumpulan B40 memperuntukkan 37% untuk makanan di rumah dan di kedai, berbanding hanya 26% yang diperuntukkan untuk makanan di kalangan golongan T20.

Secara purata, keluarga B40 akan berbelanja sebanyak RM1,200 untuk makanan setiap bulan, di mana sekitar RM800 dibelanjakan untuk barangan dapur dan RM400 dibelanjakan untuk pembelian makanan di kedai. Pada Julai lalu, harga barang mentah untuk dimasak di rumah telah meningkat sebanyak 6.1%. Begitu juga dengan makanan di kedai (di luar rumah) di mana harga telah meningkat sebanyak 6.6%.

Akibatnya, perbelanjaan tambahan yang harus dihadapi oleh keluarga B40 ini adalah sebanyak RM75 sebulan. Ini bukanlah satu jumlah yang sedikit. Ianya akan memberi impak yang besar terhadap item perbelanjaan asas lain seperti bayaran elektrik atau wang saku perbelanjaan anak-anak mereka di sekolah.

Inflasi untuk barang yang kerap dibeli meningkat melebihi angka inflasi rasmi

Beliau juga berkata inflasi untuk barang yang kerap dibeli oleh rakyat mengalami kenaikan harga melebihi kadar inflasi yang direkodkan oleh Jabatan Perangkaan Malaysia.

Kadar inflasi untuk rakyat kebanyakan berkemungkinan adalah lebih tinggi berbanding dari apa yang diumumkan oleh berita di luar sana. Sebagai contoh, IHP yang dilaporkan setiap bulan mengambil kira 833 item barangan dan perkhidmatan. Rakyat kebanyakan tidak mungkin membeli kesemua 833 item ini.

Justeru, jika dilihat pada beberapa item barangan yang mungkin selalu dibelanjakan oleh rakyat, kadar inflasi adalah lebih tinggi. Sebagai contoh, kadar inflasi yang diumumkan bagi bulan Julai 2022 ialah 4.4%. Tetapi, jika diambil kira barangan keperluan bulanan yang selalu dibeli oleh rakyat, kadar inflasi adalah lebih tinggi, iaitu pada tahap 5.3%. Item barangan dan perkhidmatan asas ini merangkumi makanan di rumah dan kedai, bayaran sewa rumah, penginapan, dan kos penyelenggaraan kenderaan.

OPR Naik – Berita Baik Untuk Industri Perbankan

Industri perbankan antara penerima manfaat terbesar dari peningkatan OPR di Malaysia. Pulangan ekuiti (ROE) untuk kebanyakan bank dijangka merekodkan pulangan melebihi 10% pada tahun ini manakala margin pendapatan bersih (NIM) diramalkan meningkat sehingga 4% bagi setiap kenaikan sebanyak 25 mata asas.

Keuntungan industri perbankan kembali meningkat

Bagi suku kedua tahun ini, industri perbankan merekodkan keuntungan sebelum cukai sebanyak RM11.2 bilion, 17.2% lebih tinggi berbanding tempoh yang sama tahun lalu. Penurunan kos rosot nilai dan peruntukan-peruntukan lain menyumbang kepada peningkatan semula keuntungan sektor ini.

Walaubagaimanapun, cukai makmur setinggi 33% dijangka memberi implikasi tinggi buat keuntungan bersih syarikat-syarikat perbankan yang rata-rata merekodkan keuntungan sebelum cukai jauh melebihi RM100 juta.

Bank Negara Dijangka Ikut Rentak Bank-Bank Pusat Di Negara Lain

Trend meningkatkan kadar bunga setelah ekonomi kembali memulih bukan saja diamalkan oleh Bank Pusat negara ini. Beberapa negara lain juga telah meningkatkan kadar bunga mereka pada kadar yang lebih agresif lagi.

Bank Pusat Amerika Syarikat misalnya telah meningkatkan Fed Fund Rate sebanyak 75 mata asas dari 1.75% kepada 2.50% pada Julai. Situasi ini turut mendorong kepada pengukuhan Dolar Amerika sekaligus menyebabkan menyebabkan nilai matawang-matawang asing susut akibat aliran modal ke Amerika Syarikat.

Indeks Dolar Amerika (DXY) telah meningkat kepada 109.2 berbanding 96.2 pada awal tahun ini. Nilai matawang Ringgit berbanding Dolar Amerika juga susut 7.7% dari RM4.18 pada awal tahun ini kepada hampir RM4.50 ketika ini.

Fenomena ini turut menyumbang kepada inflasi di Malaysia.

Harga komoditi meningkat tatkala nilai matawang Ringgit susut berbanding Dolar Amerika

Bank Negara Malaysia juga tidak terkecuali untuk meneruskan siri peningkatan OPR bagi mengawal permintaan domestik seperti yang dijelaskan sebelum ini. Walaupun langkah ini selari dengan teori buku teks ekonomi, namun keberkesannya bagi mengawal inflasi di dunia sebenar masih lagi dipersoal.

Tambahan lagi apabila data-data menunjukkan peningkatan kos komoditi yang menyumbang kepada inflasi tinggi di seluruh dunia.

Ikuti Ekonomi Rakyat di Telegram


Negara-Negara Kaya Bolot Bekalan Vaksin Covid-19

Share it
Ketua Pengarah WHO sarankan untuk negara-negara kaya menderma vaksin kepada program COVAX

Negara-negara kaya di Barat terus memonopoli bekalan vaksin Covid-19 sekaligus memberikan tekanan buat negara-negara miskin dan membangun dalam menangani penularan wabak ini.

Situasi ini turut mendapat perhatian Ketua Pengarah Pertubuhan Kesihatan Sedunia, Tedros Adhanom yang menyuarakan isu ini sejak Febuari lalu dimana negara-negara kaya dengan 16% populasi dunia membolot 60% bekalan vaksin yang dikeluarkan.

Amerika Syarikat misalnya telah memberikan vaksin penuh kepada 119 juta orang bersamaan dengan 36% populasi negara tersebut. Manakala Malaysia sebagai perbandingan hanya berjaya memberikan vaksinasi penuh kepada 2.3% penduduk iaitu seramai 728,000 orang.

Jumlah suntikan harian vaksin Malaysia juga jauh lebih rendah iaitu sekitar 25,000 suntikan sehari, manakala di Amerika Syarikat sebanyak lebih 2 juta dos diberikan setiap hari.

Ketamakan beberapa negara barat yang juga pengeluar vaksin ini tidak terhenti di situ. Amerika Syarikat pada ketika ini sedang mempertimbangkan pula untuk memberikan vaksin kepada remaja dan kanak-kanak yang berumur di bawah 18 tahun setelah sebahagian besar warga dewasa di negara itu telah menerima vaksin.

Perkara ini terus menjadi isu kritikal terhadap agihan vaksin-vaksin terhadap negara-negara lain. Malaysia yang masih bergelut dengan penularan wabak Covid-19 tidak terkawal tidak dapat membentuk imuniti kelompok dengan segera jika bekalan vaksin yang tiba di negara ini tidak mencukupi.

Purata kes harian Covid-19 di Malaysia kekal tinggi

Menurut laporan Bloomberg, Malaysia memerlukan hampir lima tahun untuk mencapai imunisasi kelompok dengan liputan sebanyak 75% kepada populasi. Proses vaksinasi yang perlahan ini sememangnya bakal memberi kesan dalam mengawal penularan Covid-19.

Vaksin sudah terbukti berkesan di beberapa negara dalam mengurangkan kes-kes baru Covid-19. Amerika Syarikat, United Kingdom dan Israel telah membuktikan bahawa penularan dapat dibendung dengan segera jika proses vaksinasi dijalankan dengan pantas.

Gesaan untuk memberikan pengecualian terhadap hak harta intelektual vaksin disambut baik oleh Amerika Syarikat namun masih tiada sebarang perkembangan positif. Syarikat-syarikat pengeluar vaksin seperti Pfizer juga agak dingin untuk membenarkan pihak lain untuk mengeluarkan vaksin kononnya ia bakal menjejaskan keselamatan vaksin tersebut.

Jika pengecualian hak harta intelektual dapat diberikan terhadap paten vaksin, ia mungkin bakal memberi ruang untuk vaksin dikeluarkan secara besar-besaran di seluruh dunia sekaligus mempercepatkan proses vaksinasi. Meskipun begitu, ada beberapa pihak yang masih menentang cadangan ini.

Hanya 0.3% bekalan vaksin diberikan kepada negara-negara miskin

Bill Gates umpamanya berpendapat bahawa pengeluar ubat-ubatan di negara-negara lain tidak mempunyai kepakaran yang cukup untuk mengeluarkan vaksin dengan efisien.

Malaysia Terus Dibelenggu Pandemik Covid-19 Yang Berpanjangan

Vaksin sudah semestinya bukan menjadi jalan keluar buat Malaysia dalam menangani penularan wabak ini. Setelah lebih setahun pandemik ini menjangkiti rakyat Malaysia, tiada tanda-tanda positif dapat dilihat bahkan kes-kes baru semakin meningkat.

Perintah Kawalan Pergerakan 3.0 yang dilaksanakan selama sebulan sejak 12 Mei lalu belum pasti memberikan impak segera dalam mengurang jangkitan kes baru. Bahkan, ia mungkin bakal mengambil masa lebih tiga bulan dalam usaha mengurangkan kes ke tiga angka.

Ketua Pengarah Kementerian Kesihatan, Dr Noor Hisham meluahkan rasa kesalnya terhadap PKP2.0 dimana beliau menyatakan kelonggaran mungkin diberikan terlalu awal sehingga telah mengakibatkan jangkitan kembali meningkat.

Kerajaan juga kelihatan seperti mati akal dalam menguruskan pandemik ini. Sebilangan rakyat Malaysia lebih rela untuk diadakan PKP yang lebih ketat agar jangkitan dapat dikurangkan dengan segera. Namun dari sudut ekonomi, PKP yang ketat bakal merencatkan aktiviti ekonomi terutamanya sektor pembuatan yang menunjukkan pertumbuhan memberangsangkan.

Meskipun beberapa entiti berautoriti menyatakan PKP3.0 hanya memberi kesan minima terhadap ekonomi. Hakikatnya, peniaga-peniaga kecil lah yang amat terkesan sekali dengan PKP3.0 kerana tidak lagi boleh berniaga.

Peniaga bazar misalnya tidak dapat berniaga untuk beberapa hari terakhir Ramadan yang merupakan waktu puncak buat orang ramai dalam membuat persediaan menyambut Aidilfitri. Pengusaha restoran juga sudah pastinya terkesan apabila pelanggan tidak lagi boleh makan di kedai.

Bagi tauke-tauke kilang, PKP3.0 tidak terlalu memberi kesan yang signifikan kerana kilang mereka boleh beroperasi pada kadar maksimum. Ekonomi global juga memacu sektor-sektor ini susulan pemulihan yang pesat terutamanya di Amerika Syarikat dan China.

Golongan rentan antara yang paling terkesan dengan pengenalan PKP3.0 ini. Pengeluaran wang i-Sinar sebagai contoh telah berada di fasa pengakhiran. Simpanan juga sudah habis selepas melalui dua PKP yang terdahulu.

Setelah lebih setahun berdepan dengan pandemik ini, ”
the light at the end of the tunnel
 ” masih belum kelihatan buat Malaysia.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


New Zealand & Turki Naikkan Gaji Minimum Tahun Hadapan

Share it

Menteri Buruh Turki, Zehra Zumrut bersetuju menaikkan kadar gaji minimum di Turki kepada 2,826 lira ( RM1,536 ) sebulan pada tahun hadapan. Persetujuan ini dicapai setelah lebih tiga minggu rundingan dibuat diantara pihak kementerian Buruh, pekerja serta majikan yang menyaksikan gaji minimum meningkat 21% berbanding 2,324 lira ( RM1,263 ) pada kadar semasa.

Ekonomi Turki kini mengalami impak inflasi yang tinggi berikutan tukaran matawang asing Turki yang jatuh mendadak. Kadar matawang asing Turki telah jatuh lebih 20% berbanding dolar Amerika sekaligus meningkatkan kadar inflasi negara tersebut dimana Bank Pusat mengunjurkan inflasi pada tahun ini naik sekitar 12%.

Sementara itu, New Zealand pada awal bulan ini turut menaikkan gaji minimum bermula April tahun hadapan. Kadar gaji minimum ditingkatkan sekitar 6% dari $18.90 ( RM54.00 ) kepada $20.00 sejam ( RM 58.00 )

Seramai 144,000 orang di New Zealand dijangka menerima manfaat daripada peningkatan gaji minimum ini.

Langkah meningkatkan gaji minimum seringkali mendapat tentangan dari pihak majikan kerana menurut mereka, ia bakal meningkatkan lagi kadar pengangguran di dalam negara. Selain itu, kenyataan seperti kadar inflasi akan meningkat serta perniagaan akan ditutup kerana kos operasi yang tinggi turut menjadi hujah bagi menentang kenaikkan gaji minimum.

Di Malaysia, gaji minimum sepatutnya ditingkatkan pada tahun hadapan berdasarkan Akta Gaji minimum yang menyatakan kadar gaji minimum harus dikaji setiap dua tahun. Kali terakhir Malaysia meningkatkan gaji minimum di seluruh negara adalah pada tahun 2019 dimana gaji minimum ditingkatkan dari RM1,000 kepada RM1,100 sebulan.

Manakala di bandar-bandar besar, gaji minimum ditingkatkan pada Februari tahun ini kepada RM1,200 sebulan.

Ikuti Ekonomi Rakyat di Telegram


NHS dan Penjagaan Kesihatan Sejagat

Share it
Pandemik Covid-19 menyedarkan kita betapa mustahaknya sistem penjagaan kesihatan sejagat (
universal healthcare
) di negara Malaysia. Tak kira warganegara atau bukan, kaya atau miskin, semuanya bergantung nasib pada sistem perubatan awam untuk mendapatkan rawatan atau ujian saringan Covid-19.

Sistem perubatan sedemikian diwarisi pentadbiran Malaysia sejak kemerdekaan. Bahkan sebelum kemerdekaan lagi telah bermula pembinaan hospital-hospital oleh pemerintahan kolonial British. Walaupun hasratnya untuk penjagaan kesihatan tenaga buruh demi kepentingan perladangan dan perlombongan milik mereka, penduduk Malaya juga menerima manfaat secara tidak langsung.

Malangnya, tidak semua masyarakat dunia dapat menikmati penjagaan kesihatan sejagat.

Di Amerika Syarikat (AS), penguasaan syarikat swasta dalam penjagaan kesihatan telah menyebabkan kos perubatan menjadi sangat mahal lalu meminggirkan golongan berpendapatan rendah. Laporan OECD mendapati AS sebagai negara yang mempunyai sistem kesihatan termahal di dunia. Ketika diserang wabak Covid-19, bil perubatan seorang pesakit yang terjangkit melambung hingga ke 32,927.43 dolar Amerika!

Lantaran itu insurans kesihatan merupakan keperluan asasi buat warga AS. 92% daripada mereka memiliki insurans pada tahun 2017. Malah, salah satu kempen utama Presiden Obama adalah Obamacare, yang bertujuan meluaskan milikan insurans kesihatan oleh golongan pekerja.

Adakah keadaan ini normal di negara-negara maju? Semestinya tidak. Amerika Syarikat boleh dianggap satu-satunya negara maju yang tidak mempunyai penjagaan kesihatan segajat hari ini. Banyak negara di Eropah telah pun melaksanakan penjagaan sejagat sepanjang abad ke-20.

Barangkali yang paling signifikan adalah pengenalan
National Health Service
(Perkhidmatan Kesihatan Kebangsaan) pada tahun 1948. Penderitaan dan kesengsaraan tak henti-henti ekoran Perang Dunia Pertama (1914-1918), Great Depression (1929-1938) dan Perang Dunia Kedua (1939-1945) telah melahirkan tekanan supaya kerajaan berbuat sesuatu untuk memulihkan keadaan.

Kalau dulunya kerajaan bersifat terhad mengikut faham konvensional ketika itu, kini timbul desakan supaya kerajaan mengambil peranan lebih besar untuk menjamin kesejateraan rakyat. Kerajaan diseru untuk memikirkan langkah-langkah melindungi kebajikan rakyat, ramainya yang terjejas dari segi pendapatan, keperluan asasi dan kesihatan akibat peperangan dan kemelesetan ekonomi.

Kerajaan gabungan Konservatif-Buruh zaman perang lantas menerbitkan Laporan Beveridge pada tahun 1943 yang bertujuan menamatkan keperitan rakyat jelata. Antara cadangannya adalah penubuhan sebuah sistem penjagaan kesihatan sejagat di Britain yang dipanggil NHS. Berdasarkan sistem ini, seluruh hospital di Britain dimiliknegarakan, dan dibukakan kepada semua warganegara Britain tanpa had dan diskriminasi. Pembiayaan NHS hampir kesemuanya datang daripada perbendaharaan awam.

Tentunya, idea ini ditentang hebat sekali. Mana mungkin sebuah negara kapitalis melancarkan program berbajet besar yang berbaur sosialisme ini? Antara penentang hebat cadangan ini tidak lain tidak bukan ialah ketua Parti Konservatif dan Perdana Menteri kerajaan gabungan, Winston Churchill, yang disanjungi ramai atas kepimpinan berketerampilan beliau sewaktu Perang Dunia Kedua.

Namun, kehendak rakyat terbukti lebih kuat apabila Parti Konservatif di bawah pimpinan Churchill tewas dalam pilihan raya umum 1945 kepada Parti Buruh, yang memperjuangkan idea-idea terkandung dalam Laporan Beveridge. Sesudah menjadi kerajaan, Parti Buruh tanpa membuang masa melaksanakan pembaharuan-pembaharuan pasca-perang berlandaskan laporan itu. Maka, lahirlah apa yang digelar Negara Kebajikan (
Welfare State
) di Britain.

Dari tahun 1945 hingga ke 1951, pelbagai pembaharuan dilaksanakan. Selain NHS, diperkenalkan juga sistem pencen kebangsaan, perlindungan sosial bagi penganggur dan pekerja yang ditimpa musibah, perumahan awam, dan pendidikan percuma. Kerajaan juga telah memiliknegarakan industri-industri strategik seperti kereta api, pembuatan besi dan keluli, arang batu, tenaga elektrik dan gas demi menyediakan peluang pekerjaan buat rakyat Britain.

Negara Kebajikan hanya bertahan selama lebih kurang tiga dekad. Menjelang akhir tahun 1970-an, kelesuan ekonomi, kecelaruan politik dan perbalahan dengan parti-parti nasionalis dan kelas pekerja, telah menyebabkan Parti Buruh tewas kepada Parti Konservatif pimpinan Margaret Thatcher.

Pentadbiran Thatcher, yang menentang idea Negara Kebajikan dan mendokong “kerajaan terhad” (
limited government
), menamatkan atau mengecilkan program-program sosial berkos tinggi. Syarikat-syarikat yang dimiliknegarakan Parti Buruh terdahulu diswastakan kembali atas nama penjimatan dan kecekapan.

Namun, keutamaan NHS tidak berdaya dinafikan apabila Pentadbiran Thatcher yang beriltizam untuk mengurangkan beban kerajaan, berkeputusan mengekalkan NHS. “NHS selamat di tangan kita,” ujar Thatcher pada tahun 1982.

Dan sekali lagi hari ini, kita dapat melihat betapa penting dan bermaknanya NHS dalam hati sanubari rakyat Britain. Rakyat telah menganjurkan “Claps for Carers”, dimana seluruh negara bertepuk tangan dan bersorak demi menzahirkan penghargaan dan sokongan buat warga NHS dalam tempoh mencabar ini. Perdana Menteri Boris Johnson, yang sedang dalam
self-quarantine
(kuarantin kendiri) di No. 10 Downing Street, dilihat bertepuk tangan di pintu hadapan kediaman.

Ribuan tuan tanah telah menawarkan kediaman percuma kepada kakitangan NHS dan menyeru tuan tanah lain untuk berbuat sedemikian. Sebuah landasan web
NHS Homes
 telah pun dibangunkan bagi memudahkan pencarian tempat tinggal percuma oleh kakitangan NHS.

Lebih menggemparkan adalah pengumuman Kementerian Kesihatan pada 2 April untuk menghapus kira hutang NHS berjumlah 13.4 billion Paun Sterling. Ini membebaskan NHS untuk membuat pelaburan dan perbelanjaan mustahak sempena wabak Covid-19. Walau ada yang menyifatkan tindakan ini sekadar
window-dressing
(hiasan luaran), ia menggambarkan kepentingan simbolik NHS di Britain.

Serupa di Malaysia, kepentingan sistem kesihatan awam terlihat jelas sewaktu negara dilumpuhkan virus Covid-19. Hanya hospital kerajaan yang memiliki keupayaan dan kelengkapan sewajarnya untuk menangani wabak ini. Tidak kira siapa atau berapa ramai yang terjangkit, hospital kerajaan tetap bersedia menjalankan ujian saringan dan rawatan, dengan kos minimum bahkan percuma. Ini tidak mungkin akan berlaku sekiranya sistem kesihatan kita dikuasai syarikat swasta.

Sistem perubatan awam harus diutamakan walaupun jaringan hospital swasta mampu mengurangkan beban hospital kerajaan. Pada saat-saat genting seperti pandemik yang kian melanda, hospital awam juga yang menjadi barisan pertahanan akhir negara. Di Perancis dan Sepanyol, pihak kerajaan telah mengambil alih seluruh hospital swasta setelah kes kematian melonjak hari demi hari.

Kementerian Kesihatan Malaysia senantiasa menerima peruntukan yang besar tiap-tiap tahun, menandakan komitmen kerajaan dalam memperkasakan penjagaan kesihatan negara. Bagi tahun 2020, peruntukan Kementerian Kesihatan telah meningkat daripada 7% daripada RM 28.7 billion ke RM 30.6 billion.

Namun, kita tidak boleh alpa dengan masalah-masalah struktural yang wujud. Kekurangan bilangan hospital, alat kelengkapan, tenaga doktor dan kakitangan perubatan, tahap pendapatan dan tempat untuk doktor pelatih antara kebimbangan yang telah dibangkitkan mutakhir ini. Malah, Ketua Pengarah Kesihatan Datuk Dr Noor Hisham Abdullah antara yang telah menyuarakan kebimbangan ini di laman Twitter pada tahun lepas.

Kegagalan untuk membendung masalah-masalah ini akan menjejaskan tahap perlindungan kesihatan golongan B40 dan M40, yang ramainya tidak mampu miliki insurans kesihatan dan masih bergantung kuat kepada sistem perubatan awam. Rakyat kita tidak mampu untuk berharap kepada sistem insurans kesihatan swasta seperti di Amerika Syarikat.

Bagi tahun 2019, kadar penembusan insurans di Malaysia hanyalah berkadar 41%, kurang daripada setengah jumlah penduduk! Dengan premium insurans dijangkakan meningkat 30% tahun ini, pastinya makin kurang orang yang mampu memiliki insurans kesihatan. Lebih-lebih lagi dengan anggaran Institut Penyelidikan Ekonomi Malaysia (MIER) bahawa 2.4 juta pekerjaan akan hilang akibat Covid-19.

Skim MySalam yang diumumkan tahun lepas hanya terdaya memberikan bantuan tunai
one-off
dan pendapatan ganti (
replacement income
) kepada golongan B40 dan M40. Ia langkah baik ke arah perlindungan sosial sejagat, namun masih tidak menyelesaikan isu-isu struktural sistem perubatan kebangsaan.

Di samping itu, terdapat kritikan terhadap amaun bayaran
one-off
yang kurang memadai dan kerumitan birokratik dalam proses penuntutan bayaran. Data terkini menunjukkan hanya RM13.7 juta berjaya dimaanfaatkan B40 daripada peruntukan RM400 juta setahun. Hanya 3.4%! Mungkin masih terlalu awal untuk menilai prestasi MySalam, tetapi data awal ini amatlah tidak memberangsangkan.

Jika masalah-masalah struktural itu tak diendahkan, sistem kesihatan awam akan merosot hingga sukar untuk dipulih semula. Apabila kepercayaan terhadap sistem awam hilang, lambat-laun penjagaan kesihatan kita kebanyakannya akan dikendali oleh syarikat-syarikat swasta. Adakah kita akan senasib dengan pengundi Amerika Syarikat yang terpaksa bergelut dengan kos perubatan dan premium insurans kesihatan yang sangat membebankan?

Biarlah pandemik Covid-19 ini membuka mata kita semua. Sistem kesihatan awam Malaysia merupakan khazanah berharga yang wajib dipelihara buat generasi ini dan generasi seterusnya. Jika dibiarkan, jurang ketidaksamaan yang sudah pun luas akan makin melebar. Atas nama keadilan sosial, penjagaan kesihatan sejagat wajib dipertahankan. Ingatlah kata-kata Martin Luther King Jr., “Dalam semua jenis ketidaksamaan, ketidakadilan dari segi kesihatan adalah yang paling zalim dan kejam.”

FIKRI FISAL

merupakan penyelidik pengajian pembangunan dan ekonomi politik (political economy).
Beliau juga merupakan penulis bersama buku Minister of Finance Incorporated: Ownership and Control of Corporate Malaysia yang diterbitkan pada tahun 2017.

Ikuti Ekonomi Rakyat di Telegram


Pakej Rangsangan Ekonomi – Ada Dasar yang Tersasar

Share it

Kerajaan Malaysia telah memperkenalkan empat pakej rangsangan ekonomi berikutan krisis Covid-19. Pakej pertama diumumkan oleh Tun Mahathir dengan peruntukan RM3 bilion, pakej kedua diumumkan oleh Tan Sri Muhyiddin Yassin dengan suntikan fiskal RM22 bilion. Pakej rangsangan ketiga pula ditujukan khas kepada Perusahaan Kecil dan Sederhana dengan peruntukan RM10 bilion dan diikuti Pelan Jana Semula Ekonomi Negara dengan tambahan RM10 bilion.

Keseluruhan, kerajaan Malaysia akan membelanjakan RM45 bilion bagi melaksanakan segala polisi yang direncanakan di dalam pakej rangsangan tersebut yang bersamaan dengan 3% KDNK negara.

Kesan Covid-19 terhadap ekonomi Malaysia sememangnya amat besar sekalipun kita kini sedang memasuki fasa pemulihan. Laporan Jabatan Statistik dalam tinjauan khas menunjukkan 46.6% atau 1.2 juta self-employed ( pekerja yang bekerja sendiri ) telah kehilangan pekerjaan. Dalam kalangan mereka yang bekerja pula, ramai yang telah kehilangan pendapatan melebihi 90%.

Ketua Perangkawan menjangkakan kadar pengangguran tahun di Malaysia dijangka meningkat kepada 5.5% pada tahun ini manakala di Amerika Syarikat, 40 juta orang pekerja telah menuntut bantuan pengangguran.

Di peringkat global, ramai pihak turut berpendapat bahawa krisis ini antara yang terburuk di dalam sejarah. Bank of England menjangkakan krisis ini akan membawa ekonomi mereka ke dalam kemelesetan yang dianggap antara yang terburuk di dalam tempoh 300 tahun.

Tidak dinafikan, pelbagai dasar yang telah diperkenalkan berjaya meringankan beban ketika krisis Covid-19 ini. Bantuan tunai kepada isi rumah sebanyak RM1,600 dan RM800 kepada individu bujang memberikan ruang bernafas buat mereka yang sedang sesak. Program subsidi upah pula ibarat memberikan nyawa kepada perniagaan dalam mengurangkan kos perniagaan tatkala dihimpit Covid-19. Kos bulanan kad pengangkutan awam yang dikurangkan kepada RM30 juga mampu meringankan mereka yang berulang-alik bekerja menaiki pengangkutan awam.

Namun begitu, terdapat mereka yang tersisih daripada menerima manfaat bantuan. Mereka yang bekerja sendiri ( self-employed ) yang kini bergelut untuk memulakan semula pekerjaan mereka tidak meraih bantuan susulan. Berbeza dengan pekerja makan gaji, dimana mereka terus menerima subsidi upah sehingga RM1,200 yang mana sedikit sebanyak menjamin pekerjaan mereka. Di Singapura,
self-employed
 yang terkesan denga Covid-19 menerima sehingga sembilan bulan bantuan tunai daripada kerajaan sebanyak RM1,466 sebulan.

Ada juga langkah kerajaan di dalam pakej rangsangan yang tidak kena pada waktunya. Contohnya, penjawat awam persekutuan gred 56 kebawah diberikan bantuan RM1000. Golongan ini adalah golongan yang paling tidak terkesan dengan Covid-19. Risiko mereka kehilangan kerja adalah amat-amat rendah dan mereka juga tidak ada risiko gaji lambat dibayar.

Peruntukan berjumlah RM1.7 bilion ini sebaiknya boleh digunakan untuk membantu golongan yang betul-betul memerlukan seperti golongan
self-employed
 tadi. Untuk
frontliners
 yang bertungkus lumus melandailkan lekuk, elaun tambahan wajar diberikan bahkan patut disalurkan juga kepada pekerja-pekerja kebersihan di hospital.

Dasar kerajaan memotong cukai jualan untuk pembelian kereta juga amat pelik. Tatkala kerajaan bergelut dengan kekangan fiskal, memotong cukai jualan untuk barangan-barangan ‘
durable
‘ adalah tidak
economic
 dan membebankan lagi kantung kerajaan. Langkah ini hanya menguntungkan sebilangan kecil golongan kaya yang ingin membeli kereta.

Sementara itu, golongan B40 seperti Mak Cik Kiah atau Kak Radziah tidak mendapat apa-apa manfaat daripada polisi sebegini. Tidak terdetik di hati mereka untuk membeli kereta baru di saat mereka sedang bergelut untuk memastikan nasi cukup di atas meja. Siapa yang untung dari polisi ini? Datuk Lim juga lah yang memperoleh penjimatan RM30 ribu daripada potongan cukai jualan apabila membawa keluar kereta Mercedes Benz S-Class dari showroom.

Begitu juga dengan langkah kerajaan berkaitan industri hartanah. Ada tiga inisiatif utama yang diumumkan kerajaan iaitu pengecualian duti setem untuk rumah baru berharga RM300,000 ke RM2.5 juta, margin pinjaman untuk rumah ketiga dan ke atas dinaikkan daripada 70% kepada 90% untuk rumah berharga RM600,000 ke atas, dan pengecualian cukai keuntungan harta tanah dari tempoh 1 Jun 2020 hingga 31 Disember 2021.

Jika dilihat, kesemua inisiatif ini tidak dapat membantu Makcik Kiah yang menjual pisang goreng di tepi jalan. Jelasnya, inisiatif ini menguntungkan pelabur hartanah yang sudah tentunya tergolong dalam golongan T20, dan juga pemaju perumahan (
developer
). Sewajarnya, golongan ini dikenakan cukai yang lebih tinggi bagi membantu kewangan negara, sebaliknya, diberi potongan cukai pula.

Apapun, dibimbangi langkah ini akan mengakibatkan harga rumah akan terus melonjak atau stabil, sedangkan apa yang didambakan oleh rakyat marhaen dan anak muda adalah harga rumah yang lebih rendah. Ditambah dengan kadar faedah (
interest rate
) yang rendah sekarang, sudah pasti golongan yang mempunyai modal akan mendapat laba yang besar apabila ekonomi kembali pulih nanti.

Apa lagi yang harus dilakukan?

Pertama
, Skim Bantuan Pendapatan Pekerja Sendiri (
SIRF
).

Tidak seperti yang dinyatakan oleh sesetengah pihak sebelum ini, peratusan pekerja sendiri yang tinggi tidaklah menggambarkan keadaan yang bagus bagi sesebuah negara. Sebaliknya ianya menggambarkan pendapatan per kapita yang lebih rendah dan menandakan keadaan ekonomi yang tidak stabil bagi sesebuah negara.

Jumlah pekerja sendiri telah meningkat lebih dua kali ganda daripada 1.15 juta (1982) kepada 2.7 juta (2018). Peratusan sumbangannya kepada keseluruhan pekerja juga menunjukkan peningkatan daripada 16.4 peratus (2010) kepada 18.1 peratus (2019); 2.7 juta pekerja. Hampir 2 dari 5 (37%) mereka yang bekerja sendiri adalah mereka yang berada di sektor informal; 1.06 juta pekerja.

Sektor informal bermaksud mereka tidak mendaftar perniagaan mereka dengan SSM. Mereka ini juga sudah tentu tiada akses kepada Keselamatan Sosial; tiada caruman KWSP atau PERKESO.

Malaysia mempunyai peratusan mereka yang bekerja sendiri lebih tinggi (18%) berbanding Singapura (14%), tetapi Malaysia tidak memberi apa-apa bantuan berbentuk tunai kepada mereka yang bekerja sendiri. Mereka inilah antara yang paling teruk terjejas akibat PKP; hilang perniagaan kecil-kecilan justeru hilang punca pendapatan. Seorang Makcik Kiah di Singapura sedang menerima bantuan sebanyak RM1,466 setiap bulan sepanjang tahun ini, dan bukan secara one-off.

Malaysia juga mampu melakukan perkara yang sama. Setakat ini kita mempunyai 1.3 juta pekerja sendiri yang mempunyai pendapatan bawah RM4,000 sebulan. Jika mereka diberi bantuan sebanyak RM1,000 sebulan selama 6 bulan sehingga hujung tahun ini, kos keseluruhan bagi tempoh ini ialah sebanyak RM7.8 billion.

Bagi mereka yang tidak berdaftar i.e. tiada rekod SSM dsb, atau pekerja sendiri di dalam sector informal, pendaftaran boleh dilakukan dengan syarat untuk pendaftaran haruslah dilonggarkan supaya pengkalan data dapat juga melibatkan mereka yang tidak berdaftar. Ini akan memudahkan lagi pembuat dasar untuk menentukan golongan pekerja sendiri yang memerlukan bantuan terutamanya pada masa sekarang dan juga masa hadapan. Krisis COVID-19 ini tidak akan mengajar kita apa-apa jika kita tidak bertindak dengan sewajarnya.

Kedua
, kelayakan secara automatik untuk penerima Subsidi Upah

Meletakkan syarat supaya majikan harus memohon terlebih dahulu hanya akan
melambatkan
 proses pemberian Subsidi Upah. Singapura memberi Subsidi Upah secara automatic kepada kesemua pekerja-pekerja mereka, menggunakan data “KWSP” mereka. Ianya berdasarkan kepada peratusan jumlah bayaran KWSP yang dibayar oleh majikan pada setiap bulan. Subsidi Upah ini akan dibayar oleh kerajaan Singapura setiap bulan sehingga December 2020.

Malaysia juga mampu untuk berbuat demikian. Bagi mereka yang tiada akaun KWSP atau majikan tidak membuat bayaran KWSP kepada pekerja mereka, mereka punya hanya satu pilihan iaitu mendaftar dengan KWSP.

Inisiatif ini akan memberi
Tiga manfaat
:

Meningkatkan jumlah majikan dan pekerja yang
berdaftar
 dengan KWSP

Pekerja akan menerima
bayaran KWSP
 daripada majikan setiap bulan

Bayaran Subsidi Upah dapat disampaikan dengan
cepat
 dan tidak perlu memproses permohonan sekali lagi seperti yang dilakukan sekarang.

Ketelusan di dalam pelaksanaan program subsidi upah juga perlu ditangani. Kerajaan melalui laporan LAKSANA yang dikeluarkan oleh Menteri Kewangan gagal menyatakan berapa jumlah subsidi upah yang telah dibayar. Data yang dikongsi hanya menunjukkan berapa jumlah subsidi yang telah diluluskan kepada majikan bukannya berapa yang telah disalur.

Ketiga
, Program Pekerjaan Awam (
PEP
)

Inisiatif jangka pendek ini boleh dirangka bertujuan untuk memberi pekerjaan kepada mereka yang hilang pekerjaan pada masa ini. Insentif ini akan di jayakan sepenuhnya oleh kerajaan dan bukan mengharapkan atau “menggalakkan” syarikat swasta untuk menjayakan inisiatif ini.

Jenis pekerjaan yang akan ditawarkan oleh kerajaan adalah pekerjaan di sector-sektor yang lebih banyak bergantung kepada tenaga buruh, seperti:

Kerja-kerja penyelenggaraan; termasuk membaiki sekolah daif di kawasan pedalaman dsb

Penjagaan alam sekitar

Penjagaan / care work

Kerja-kerja pejabat / Office work

Pekerjaan-pekerjaan ini boleh diwujudkan bukan sahaja di dalam sektor kerajaan, tetapi juga di syarikat-syarikat milik kerajaan lain yang berkaitan. Tempoh pekerjaan adalah fleksibel; kontrak 3 – 9 bulan. Kerajaan akan membayar gaji sebanyak RM1,800 sebulan sepanjang tempoh ini. Jumlah gaji ini adalah lebih berperikemanusiaan daripada RM600 di bawah Pakej Insentif Pengambilan Pekerja yang diumumkan untuk para graduan semalam.

Inisiatif ini dijangka akan memberi manfaat kepada sekitar 730,000 mereka yang sedang mencari pekerjaan (230,000 graduan dan 500,000 bukan graduan). Jumlah kos yang terlibat ialah sebanyak RM11.8 billion. Ini adalah lebih bermanfaat pada ketika ini daripada membelanjakan RM10 billion hanya untuk BPN yang juga hanya diberikan untuk 2 bulan.

Banyak lagi langkah-langkah penambahbaikan boleh dilaksanakan bagi mempercepatkan lagi kadar pemulihan ekonomi Malaysia. Pada detik ini, ia bukan tentang soal berbelanja, namun apa yang lebih penting adalah setiap Ringgit yang dibelanjakan itu memberikan pulangan maksimum kepada negara. Oleh itu, merangka dasar yang kena dengan keadaan ekonomi kita sekarang adalah amat mustahak pada ketika ini.

KASIM JAILANI adalah pembaca Ekonomi Rakyat

Ikuti Ekonomi Rakyat di Telegram


Pasaran Saham Kuala Lumpur Terus Menjunam

Share it

Pasaran Saham Kuala Lumpur terus menjunam meskipun kemelut politik negara telah selesai susulan pelantikan Tan Sri Muhyiddin Yassin sebagai Perdana Menteri ke-8. Indeks FBM KLCI yang mengukur prestasi 30 syarikat terbesar di dalam pasaran saham jatuh 24 mata kepada 1458 mata pada pagi ini.

Saham syarikat arak, Carlsberg jatuh sekitar 9% pada dagangan pagi manakala pesaingnya, Heineken Malaysia pula susut 11% susulan prospek negatif berkemungkinan berpunca daripada kemasukkan Parti Islam se-Malaysia ( PAS ) sebagai anggota kerajaan.

Operator kasino tunggal di Malaysia, Genting Malaysia Berhad juga mengalami penyusutan nilai saham sekitar 3% ketika dibuka.

Saham syarikat pembekal fiber optik yang berkait dengan Dato’ Mukriz Mahathir, Opcom Berhad mengalami kejatuhan mendadak sekitar 17%. Sementara itu, syarikat Datasonic yang terkait dengan perbicaraan kes melibatkan Dato’ Seri Ahmad Zahid Hamidi pula naik 11%.

Saham Eden Berhad yang berkait dengan Tan Sri Muhyiddin Yassin melalui anaknya, Datuk Fakhri Yassin pula mencanak naik 30% pada pagi ini.

Sepanjang kemelut politik berlangsung pada minggu lalu, Indeks Bursa Malaysia susut 3.2% dari 1531 mata pada 21 Februari 2020 kepada 1482 mata pada 28 Februari, terendah sejak 10 tahun yang lalu. Faktor politik domestik serta jangkitan Coronavirus yang merebak di beberapa buah negara memberikan tekanan kepada pasaran saham negara.

Ikuti Ekonomi Rakyat di Telegram


Patutkah Kerajaan Umumkan Bantuan Tunai Tambahan Kepada Rakyat?

Share it

Kerajaan Malaysia telah mengumumkan Perintah Kawalan Pergerakan selama 14 hari bermula Rabu ini sehingga 26 Januari 2021 di enam buah negeri iaitu di Pulau Pinang, Selangor, Wilayah Persekutuan, Melaka, Johor dan Sabah.

Manakala enam buah negeri lagi iaitu Kedah, Perak, Pahang, Terengganu, Negeri Sembilan dan Kelantan bakal menjalani Perintah Kawalan Pergerakan Bersyarat. Perlis dan Sarawak pula akan menjalani Perintah Kawalan Pergerakan Pemulihan dimana lebih banyak aktiviti ekonomi dibenarkan.

Pengumuman ini sememangnya dijangka apabila orang ramai mula menyuarakan kebimbangan setelah kes meningkat melebihi 3,000 kes beberapa hari lalu. Perutusan Perdana Menteri menyatakan sistem kesihatan kita berada di tahap yang tenat kini berikutan ribuan kes baru yang diterima setiap hari.

Permulaan tahup 2021 bukanlah pengakhiran bagi tahun musibah 2020. Bahkan statistik semasa menunjukkan situasi kita berada di tahap yang lebih teruk berbanding tahun lalu. Purata kes baru sepanjang tahun 2020 hanyalah 309 kes, manakala untuk 11 hari pertama tahun ini, purata kes baru harian adalah 2,292 kes.

PKP Merosakkan Ekonomi, Tiada Bantuan Diberi

Kajian Jabatan Perangkaan Buruh Amerika Syarikat menunjukkan hanya 9% pekerja yang mempunyai sijil sekolah menengah mampu untuk bekerja dari rumah. Bagi mereka tidak menamatkan persekolahan, hanya 3% dapat melaksanakan tugasan mereka dari rumah.

Namun keadaan yang serupa tidak dialami oleh mereka yang berpendidikan tinggi. Bagi pekerja yang mempunyai ijazah, 38% daripada mereka mampu untuk melaksanakan tugasan kerja mereka dari rumah dan peratusan ini lebih tinggi bagi mereka yang mempunyai ijazah lanjutan.

Data yang dikeluarkan oleh Jabatan Perangkaan menunjukkan terdapat 1.5 juta pekerja yang bekerja sendiri berada di enam negeri dimana PKP dilaksanakan. Harus diingatkan, pekerja yang bekerja sendiri ini kebanyakkannya bergantung kepada pendapatan harian dalam menyara kehidupan mereka.

Namun untuk tempoh 14 hari bermula Rabu ini, pendapatan mereka semestinya bakal terjejas kerana aktiviti ekonomi yang terhad. Apa yang lebih merisaukan adalah tahap simpanan mereka yang rendah dimana mereka sukar untuk menampung perbelanjaan harian mereka jika pendapatan terjejas.

Laporan Bank Negara Malaysia beberapa tahun lalu menunjukkan 75% rakyat Malaysia mempunyai kurang dari RM1,000 simpanan kecemasan manakala 32% mereka hanya mampu bertahan untuk seminggu jika pendapatan mereka terjejas.

Kerajaan Perlu Umum Bantuan Segera

Kerajaan perlu mengumumkan bantuan tunai yang segera kepada mereka yang terjejas di dalam PKP ini. Bahkan lebih baik kerajaan mempertimbangkan untuk memberi satu lagi pusingan Bantuan Prihatin Rakyat kepada isi rumah pada tahun ini bagi merancakkan ekonomi.

Bantuan Prihatin Rakyat yang diumumkan pada Belanjawan 2021 tidak mencukupi bagi isi rumah menghadapi tahun yang kian mencabar ini. Untuk tahun ini, kerajaan diunjurkan bakal membelanjakan sekitar RM6.5 bilion untuk bantuan tunai kepada rakyat. Jumlah ini hanyalah 30% lebih tinggi berbanding Bantuan Sara Hidup pada tahun yang sebelumnya.

Perintah Kawalan Pergerakan serta kes harian yang kian mencanak memberikan gambaran bahawa ekonomi tidak akan pulih seperti yang dijangka pada tahun lalu. Bahkan tahun 2021 kekal mencabar dengan hanya 1 juta vaksin bakal diterima pada suku pertama tahun ini.

Sebahagian besar vaksin hanya tersedia kepada umum pada suku ketiga dan suku terakhir tahun ini.

Oleh itu, bantuan tunai boleh dijadikan sebagai perangsang ekonomi di saat Malaysia berada di hari-hari yang sukar ini. Desakan agar bantuan tunai disalurkan kepada mereka yang memerlukan turut disuarakan oleh beberapa ahli parlimen termasuk Anwar Ibrahim dan Syed Saddiq.

Kerajaan pimpinan Muhyiddin Yassin boleh menjadi hero di mata rakyat taklala populariti kepimpinannya kian merudum. Atau beliau akan terus-menerus menjadi
punching bag
 terutamanya dalam kalangan sebilangan ahli parlimen kerajaan sendiri.

Ikuti Ekonomi Rakyat di Telegram